32005R1898
L 308/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1898/2005 AL COMISIEI
din 9 noiembrie 2005
de stabilire a normelor de aplicare a Regulamentului (CE) nr. 1255/1999 al Consiliului în ceea ce privește măsurile de comercializare a smântânii, untului și a untului concentrat pe piața comunitară
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolele 10, 15 și 40,
întrucât:
(1)
Având în vedere experiența dobândită în cursul ultimilor ani, ar trebui aduse noi modificări Regulamentului (CE) nr. 2571/97 al Comisiei din 15 decembrie 1997 privind vânzarea untului la preț redus și acordarea de ajutoare pentru smântâna, untul și untul concentrat utilizate la fabricarea de produse de patiserie, înghețată și alte produse alimentare (2), în sensul simplificării schemei de ajutoare.
(2)
În vederea armonizării, ar trebui, de asemenea, ca regulamentul să cuprindă dispozițiile referitoare la alte regimuri de comercializare a acelorași produse, prevăzute de Regulamentul (CEE) nr. 2191/81 al Comisiei din 31 iulie 1981 privind acordarea unui ajutor pentru achiziționarea de unt de către instituțiile și colectivitățile fără scop lucrativ (3), Regulamentul (CEE) nr. 429/90 al Comisiei din 20 februarie 1990 privind atribuirea prin achiziție publică a unui ajutor pentru untul concentrat destinat consumului direct în cadrul Comunității (4) și Regulamentul (CEE) nr. 1609/88 al Comisiei din 9 iunie 1988 de stabilire a ultimei date de intrare în stoc a untului vândut conform Regulamentelor (CEE) nr. 3143/85 și (CE) nr. 2571/97 (5).
(3)
Din motive de claritate și raționalitate, ar trebui abrogate Regulamentele (CEE) nr. 2191/81, (CEE) nr. 1609/88, (CEE) nr. 429/90 și (CE) nr. 2571/97 și înlocuite printr-un nou regulament.
(4)
Regimul de intervenție prevăzut de Regulamentul (CEE) nr. 3143/85 al Comisiei din 11 noiembrie 1985 privind vânzarea cu preț redus a untului de intervenție destinat consumului direct sub formă de unt concentrat (6) și de Regulamentul (CEE) nr. 3378/91 al Comisiei din 20 noiembrie 1991 privind modalitățile de vânzare a untului din stocul de intervenție destinat exportului și de modificare a Regulamentului (CEE) nr. 569/88 (7) nu se mai aplică de câțiva ani și situația actuală a pieței nu necesită menținerea acestui regim.
(5)
Prin urmare, Regulamentele (CEE) nr. 3143/85 și (CEE) nr. 3378/91 ar trebui abrogate.
(6)
Situația pieței comunitare a untului se caracterizează prin existența unor surplusuri. Articolul 13 din Regulamentul (CE) nr. 1255/1999 prevede ca, în cazul în care se formează sau este posibil să se formeze surplusuri de produse lactate, Comisia să poată decide acordarea unor ajutoare, pentru a permite achiziționarea smântânii, untului și untului concentrat la prețuri reduse de către cumpărători și în scopurile prevăzute.
(7)
Situația pieței comunitare a untului se caracterizează, de asemenea, prin existența unor stocuri importante, constituite în urma intervențiilor realizate pe piața untului, în temeiul articolului 6 alineatele (1) și (2) din Regulamentul (CE) nr. 1255/1999. Nu este posibilă comercializarea în condiții normale a cantității totale de unt corespunzătoare acestor stocuri în cursul anului de comercializare a produselor lactate. Prin urmare, este necesar să se adopte măsurile speciale prevăzute la articolul 6 alineatul (4) al doilea paragraf din regulamentul menționat anterior, pentru a facilita comercializarea untului.
(8)
Untul pus în vânzare în urma intervențiilor trebuie să fi intrat în stoc înainte de o dată ce trebuie stabilită. Această dată ar trebui stabilită în funcție de situația pieței și de evoluția stocurilor de unt și a cantităților disponibile.
(9)
Pentru definirea tipurilor de unt și smântână eligibile pentru ajutoare în vederea fabricării de produse de patiserie, înghețată și alte produse alimentare, ar trebui precizat că untul și smântâna pentru care se acordă ajutoare trebuie să îndeplinească condițiile prevăzute la articolul 6 alineatele (3) și (6) din Regulamentul (CE) nr. 1255/1999.
(10)
Pentru ca subvențiile să nu se acorde decât produselor care prezintă un grad ridicat de protecție a sănătății, ar trebui ca untul, untul concentrat și smântâna pentru care se acordă ajutoare să îndeplinească cerințele prevăzute de Directiva 92/46/CEE a Consiliului din 16 iunie 1992 de stabilire a normelor de sănătate pentru producerea și introducerea pe piață a laptelui crud, a laptelui tratat termic și a produselor lactate (8), în special cele privind prepararea într-o unitate desemnată și conformitatea cu condițiile referitoare la marcarea de sănătate precizate în capitolul IV litera A din anexa C la respectiva directivă.
(11)
Este necesar să se precizeze că produsele incluse la coduri cuprinse între NC 0401 și 0406 și anumite amestecuri nu pot fi considerate produse intermediare, cu excepția produselor incluse la codul NC ex 0405 10 30.
(12)
În ceea ce privește untul concentrat, din motive de claritate, ar trebui să se confirme că metoda de producție aplicată deja de mulți ani poate include procesul de fracționare, ținând seama de dezvoltările tehnologice în materie de producție și de utilizare a materiei prime. Ar trebui, de asemenea, să se admită ca untul concentrat să poată fi obținut, într-o unitate desemnată, din smântână, unt sau grăsime lactată inclusă la codul NC ex 0405 90 10, denumită în continuare „GL”, produse în decursul unei perioade cu o durată maximă limitată înainte de utilizarea lor pentru producția untului concentrat. În acest caz, ar trebui ca grăsimea lactată să fie împachetată, ambalată și transportată cu respectarea anumitor condiții.
(13)
Pentru a controla destinația produselor subvenționate, ar trebui să se stabilească dispoziții referitoare la utilizarea și detectarea marcatorilor în aceste produse, precum și dozajul minim pentru marcatori. În plus, ar trebui exclusă utilizarea anumitor marcatori, care sunt adăugați în cantități importante.
(14)
Pentru a facilita verificarea respectării termenului pentru încorporarea produselor care beneficiază de această schemă în produsele finale, ar trebui ca pe ambalaj să fie indicat numărul licitației.
(15)
Ar trebui desemnate unitățile în care au loc diferite operațiuni de fabricație, inclusiv a grăsimii lactate, de prelucrare și de încorporare prevăzute de schemă. Pentru a putea fi desemnate, unitățile ar trebui să îndeplinească anumite condiții și să își asume anumite angajamente. În caz de nerespectare a unor condiții sau angajamente, desemnarea trebuie retrasă sau suspendată pentru o perioadă care să reflecte gravitatea neregulii.
(16)
Pentru a asigura, pe de o parte, egalitatea de acces la unt pentru toți cumpărătorii, iar, pe de altă parte, stabilirea ajutorului la nivelul strict necesar, dar și pentru a controla în mod eficient cantitățile respective, ar trebui să fie aplicată procedura de invitație permanentă de participare la licitație.
(17)
Pentru a oferi Comisiei flexibilitatea necesară pentru a gestiona în mod corespunzător măsurile de comercializare, ar trebui să se permită Comisiei să decidă ca, în cadrul unei licitații, să nu efectueze nici o atribuire.
(18)
Importanța reducerii prețului sau nivelului ajutorului, atunci când acesta este plătit înainte ca untul să fi ajuns la destinația sa finală, justifică instituirea unui sistem de garanții, fie garanții de participare la licitație, stabilite în mod forfetar, fie garanții de prelucrare, stabilite în funcție de nivelul prețului sau ajutorului, constituite pentru a asigura îndeplinirea efectivă a obligațiilor de către ofertanții declarați câștigători. Cu toate acestea, ar trebui prevăzute anumite derogări de la dispozițiile Regulamentului (CEE) nr. 2220/85 al Comisiei din 22 iulie 1985 de stabilire a normelor comune de aplicare a regimului de garanții pentru produsele agricole (9), pentru a ține seama de specificitatea măsurilor de comercializare.
(19)
Pentru a se asigura o aplicare uniformă a măsurilor de comercializare și eficacitatea măsurilor de control, ar trebui ca încorporarea în produsele finale subvenționate, cu sau fără marcatori, în aceeași stare sau după prelucrare în unt concentrat, să fie realizată până la un anumit termen. În ceea ce privește ajutorul și garanția de prelucrare, ar trebui să se calculeze o eventuală penalizare în echivalent-unt pentru nerespectarea termenului de utilizare sau de încorporare a produselor subvenționate în produsele finale. Cu toate acestea, în cazul în care, din motive comerciale bine întemeiate, produsele de bază cu marcatori nu pot fi utilizate de către cumpărător, ar trebui să se permită ofertantului declarat câștigător să prelucreze aceste produse, în anumite condiții.
(20)
Ținând seama de situația actuală a pieței și de reducerile valorii ajutorului stabilite în cadrul licitațiilor care au avut loc în ultimii ani, ar trebui să se reducă valoarea garanției de participare la licitație.
(21)
Controlul untului vândut trebuie să fie exercitat, în principiu, de la ieșirea din stoc până la încorporarea în produsele finale definite. Ar trebui să se diferențieze măsurile de control, care trebuie să garanteze că produsele subvenționate nu sunt deturnate de la destinația prevăzută, în funcție de existența sau inexistența marcatorilor în unt, în funcție de cantitățile utilizate și în funcție de mărimea unităților care utilizează produsele. Ar trebui, de asemenea, prevăzute măsuri de control adecvate și pentru grăsimea lactată și pentru untul și smântâna destinate producției de unt concentrat, inclusiv în ceea ce privește absența grăsimilor nebutirice din produsele respective.
(22)
Măsurile de comercializare pot include acordarea unui ajutor pentru untul concentrat destinat consumului direct. Pentru a garanta stabilirea acestui ajutor la nivelul strict necesar și pentru a controla în mod eficient cantitățile respective, ar trebui să se aplice procedura de invitație permanentă de participare la licitație, care prezintă și avantajul asigurării egalității de acces a agenților economici în cauză. În plus, este important ca un ajutor să se acorde numai pentru untul care prezintă un grad ridicat de protecție a sănătății.
(23)
Este necesar să se asigure, în toate stadiile de comercializare, o diferențiere între untul concentrat destinat consumului direct și alte tipuri de unt. În acest sens, ar trebui adoptate dispoziții privind compoziția și denumirea untului concentrat. Pentru a se asigura respectarea obiectivelor prezentului regulament, ar trebui stabilit un termen pentru prelucrarea untului și a smântânii în unt concentrat și pentru ambalare.
(24)
Este important să se garanteze, prin intermediul unui regim de control, că untul concentrat destinat consumului direct nu este deturnat de la destinația sa și ar trebui, de asemenea, ținând seama de caracterul specific al operațiunii, să se prevadă ținerea unei evidențe contabile de către cei interesați, în special, pentru fabricarea untului concentrat. Cu toate acestea, ar trebui ca respectivele controale să se oprească la stadiul imediat anterior preluării de către comerțul cu amănuntul.
(25)
Pentru a permite achiziționarea untului la preț redus, în special de către instituțiile și colectivitățile fără scop lucrativ, ar trebui să se stabilească modalitățile de acordare a unui ajutor pentru untul cumpărat de către organismele respective. Cu toate acestea, este necesar ca ajutorul să nu fie acordat decât pentru untul care îndeplinește anumite criterii de calitate și prezintă un grad ridicat de protecție a sănătății.
(26)
Din motive legate de control, ar trebui ca ajutorul să fie rezervat pentru untul achiziționat din statul membru al beneficiarului, de la un furnizor desemnat din respectivul stat membru. Pentru facilitarea controalelor, ar trebui precizate indicațiile care se vor prevedea pe pachetele de unt care beneficiază de ajutor.
(27)
Comitetul de gestionare a laptelui și a produselor lactate nu a emis un aviz în termenul stabilit de președinte,
ADOPTĂ PREZENTUL REGULAMENT:
CUPRINS
CAPITOLUL I:
Dispoziții generale (Articolele 1-3)
CAPITOLUL II:
Vânzarea untului de intervenție la preț redus și acordarea de ajutoare pentru untul, untul concentrat și smântâna utilizate pentru fabricarea de produse de patiserie, înghețată și alte produse alimentare
SECȚIUNEA 1:
Definiții (Articolul 4)
SECȚIUNEA 2:
Condiții de eligibilitate pentru ajutoare (Articolul 5)
SECȚIUNEA 3:
Cerințe privind utilizarea și încorporarea untului de intervenție, a untului, a untului concentrat și a smântânii (Articolele 6-11)
SECȚIUNEA 4:
Desemnare (Articolele 12-15)
SECȚIUNEA 5:
Proceduri de participare la licitație (Articolele 16-30)
SECȚIUNEA 6:
Vânzarea untului de intervenție în cadrul procedurii de licitație (Articolele 31-32)
SECȚIUNEA 7:
Acordarea de ajutoare în cadrul procedurii de licitație (Articolele 33-35)
SECȚIUNEA 8:
Măsuri de control (Articolele 36-45)
SECȚIUNEA 9:
Raportări (Articolul 46)
CAPITOLUL III:
Acordarea de ajutoare, pe bază de licitație, pentru untul concentrat destinat consumului direct în Comunitate
SECȚIUNEA 1:
Definiții și condiții de eligibilitate (Articolele 47-48)
SECȚIUNEA 2:
Procedura de participare la licitație (Articolele 49-58)
SECȚIUNEA 3:
Condiții referitoare la încorporare (Articolele 59-62)
SECȚIUNEA 4:
Desemnare (Articolele 63-65)
SECȚIUNEA 5:
CAPITOLUL IV:
Acordarea de ajutoare pentru achiziționarea de unt de către instituții și colectivități fără scop lucrativ
SECȚIUNEA 1:
Definiții și condiții de eligibilitate (Articolele 71-73)
SECȚIUNEA 2:
Ajutorul, condiții privind punerea în aplicare, măsuri de control și raportare (Articolele 74-83)
CAPITOLUL V:
Abrogare și dispoziții finale (Articolele 84-86)
CAPITOLUL I
DISPOZIȚII GENERALE
Articolul 1
Prezentul regulament stabilește norme referitoare la:
(a)
vânzarea la preț redus a untului de intervenție achiziționat în conformitate cu dispozițiile articolului 6 alineatul (2) din Regulamentul (CE) nr. 1255/1999, intrat în stoc înainte de 1 ianuarie 2003 și destinat fabricării de produse de patiserie, înghețată și alte produse alimentare definite ca „produse finale” la articolul 4 alineatul (1) din prezentul regulament;
(b)
acordarea unui ajutor:
(i)
pentru untul, untul concentrat și smântâna utilizate pentru fabricarea de produse de patiserie, înghețată și alte produse alimentare, definite ca „produse finale” la articolul 4 alineatul (1);
(ii)
pentru untul concentrat destinat consumului direct în Comunitate;
(iii)
pentru achiziționarea untului de către instituțiile și colectivitățile fără scop lucrativ.
Articolul 2
Vânzarea la preț redus a untului de intervenție prevăzută la articolul 1 litera (a) și acordarea ajutoarelor prevăzute la articolul 1 litera (b) punctele (i) și (ii) se realizează prin procedura de invitație permanentă la licitație, organizată de fiecare dintre organismele de intervenție.
Articolul 3
Cheltuielile ocazionate de măsurile prevăzute la articolul 1 sunt considerate intervenții destinate regularizării piețelor agricole în sensul articolului 1 alineatul (2) litera (b) din Regulamentul (CE) nr. 1258/1999 al Consiliului (10).
CAPITOLUL II
VÂNZAREA UNTULUI DE INTERVENȚIE LA PREȚ REDUS ȘI ACORDAREA DE AJUTOARE PENTRU UNTUL, UNTUL CONCENTRAT ȘI SMÂNTÂNA UTILIZATE PENTRU FABRICAREA DE PRODUSE DE PATISERIE, ÎNGHEȚATĂ ȘI ALTE PRODUSE ALIMENTARE
SECȚIUNEA 1
DEFINIȚII
Articolul 4
(1) În sensul prezentului capitol, se înțelege prin:
(a)
„produse finale”: produsele incluse la una din pozițiile codului NC enumerate în anexa I, clasificate după formulele A și B, definite în respectiva anexă;
(b)
„produse intermediare”:
(i)
alte produse decât cele incluse la codurile NC 0401-0406 și decât amestecurile prevăzute în anexa II;
(ii)
produsele incluse la codul NC ex 0405 10 30, cu un conținut de grăsime butirică de cel puțin 82 %, fabricate exclusiv pe baza untului concentrat prevăzut la articolul 5 sau la articolul 7, indiferent dacă s-a adăugat sau nu smântână, într-o unitate desemnată în acest sens în conformitate cu articolul 13 și cu condiția ca la respectivele produse intermediare să fi fost adăugați marcatori prevăzuți la articolul 8 alineatul (1);
(c)
„lot de fabricație”: o cantitate de produse intermediare sau finale fabricate pe bază de unt de intervenție, de unt sau de unt concentrat sau de smântână identificată în totalitate sau parțial în raport cu o ofertă prevăzută la articolul 20;
(d)
„o tonă de echivalent-unt”: o tonă de unt cu un conținut de grăsime lactată de 82 %, 0,82 tone de unt concentrat sau 2,34 tone de smântână.
(2) În sensul prezentului capitol, cu excepția dispozițiilor prevăzute la articolele 10, 13, 14 și 15 și la secțiunea 8, Uniunea Economică Belgia-Luxemburg este considerată ca un singur stat membru.
SECȚIUNEA 2
CONDIȚII DE ELIGIBILITATE PENTRU AJUTOARE
Articolul 5
(1) Nu pot beneficia de ajutoare decât:
(a)
untul produs direct și exclusiv din smântână pasteurizată și care îndeplinește condițiile prevăzute la articolul 6 alineatul (3) din Regulamentul (CE) nr. 1255/1999 și cerințele clasei naționale de calitate prevăzute în anexa V la Regulamentul (CE) nr. 2771/1999 al Comisiei (11) din statul membru în care a fost fabricat și al cărui ambalaj este marcat corespunzător;
(b)
untul concentrat, fracționat sau nu, obținut în totalitate din smântână, unt și/sau grăsime lactată de tipul celei incluse la codul NC ex 0405 90 10;
(c)
smântâna, în sensul articolului 6 alineatul (6) din Regulamentul (CE) nr. 1255/1999, inclusă la codurile NC ex 0401 30 39 sau ex 0401 30 99, cu un conținut de grăsime mai mare sau egal cu 35 %, utilizată direct și exclusiv pentru produsele finale prevăzute în anexa I formula B la prezentul regulament;
(d)
produsele intermediare prevăzute la articolul 4 alineatul (1) litera (b) punctul (ii).
Untul, untul concentrat, smântâna și produsele intermediare prevăzute la primul paragraf îndeplinesc cerințele Directivei 92/46/CEE, în special, în ceea ce privește prepararea într-o unitate desemnată și conformitatea cu condițiile referitoare la marcarea de sănătate precizate în capitolul IV litera A din anexa C la directiva menționată anterior.
(2) Pentru ca untul concentrat prevăzut la alineatul (1) primul paragraf litera (b) să poată beneficia de ajutoare, untul concentrat și, după caz, grăsimea lactată utilizată pentru untul concentrat se produc într-o unitate desemnată în conformitate cu dispozițiile articolului 13 și îndeplinesc cerințele prevăzute în anexa III. Grăsimea lactată se produce într-o perioadă de cel mult șase luni înainte de utilizarea sa pentru fabricarea untului concentrat în cadrul prezentului regulament.
SECȚIUNEA 3
CERINȚE PRIVIND UTILIZAREA ȘI ÎNCORPORAREA UNTULUI DE INTERVENȚIE, A UNTULUI, A UNTULUI CONCENTRAT ȘI A SMÂNTÂNII
Articolul 6
(1) Untul de intervenție, untul sau untul concentrat se încorporează exclusiv în produsele finale, fără a aduce atingere, după caz, produselor intermediare prevăzute la articolul 10, prin una din modalitățile următoare:
(a)
după adăugarea marcatorilor prevăzuți la articolul 8 alineatul (1):
(i)
după prelucrarea untului de intervenție în unt concentrat, în conformitate cu dispozițiile articolului 7
sau
(ii)
în aceeași stare;
(b)
prin utilizarea, în unitatea în care are loc încorporarea în produsele finale, a unei cantități minime de 5 tone de echivalent-unt pe lună sau de 45 de tone într-o perioadă de 12 luni sau a unor cantități identice în produse intermediare:
(i)
după prelucrarea untului de intervenție în unt concentrat, în conformitate cu dispozițiile articolului 7
sau
(ii)
în aceeași stare.
Smântâna este încorporată direct și exclusiv în produsele finale prevăzute în anexa I formula B, prin una din modalitățile prevăzute la primul paragraf din prezentul alineat.
(2) Nu se admite o prelucrare ulterioară a produselor finale, decât în măsura în care produsele obținute se încadrează la unul din codurile NC prevăzute în anexa I.
Articolul 7
În cazul în care untul de intervenție este transformat în unt concentrat, fracționat sau nu, totalitatea untului de intervenție atribuit se transformă în unt concentrat care îndeplinește cerințele stabilite în anexa III și furnizează minim 100 de kilograme de unt concentrat la 122,5 kilograme de unt de intervenție utilizat.
Articolul 8
(1) În cazul în care se aplică modalitatea de încorporare prevăzută la articolul 6 alineatul (1) litera (a), se adaugă, cu excepția oricărui alt produs și într-o manieră care să asigure repartizarea omogenă, cantitățile minime prevăzute de:
(a)
marcatori menționați în anexa IV, în cazul în care untul de intervenție, untul sau untul concentrat urmează să fie încorporat în produsele care corespund formulei A din anexa I (denumită în continuare „formula A”);
(b)
marcatori menționați în anexa V, în cazul în care untul de intervenție, untul sau untul concentrat urmează să fie încorporat în produsele care corespund formulei B din anexa I (denumită în continuare „formula B”);
(c)
marcatori menționați în anexa VI, în cazul smântânii.
În cazul untului concentrat, adăugarea marcatorilor prevăzuți la primul paragraf literele (a) și (b) are loc în aceeași unitate, în cursul fabricației sau imediat după fabricație.
(2) În cazul în care, din cauza unei repartizări neomogene sau a unei încorporări insuficiente, dozajul pentru fiecare din marcatorii prevăzuți în anexele IV și V și la punctul (1) din anexa VI, este inferior cu mai mult de 5 %, dar mai puțin de 30 % față de cantitățile minime prevăzute, se reține 1,5 % din garanția de prelucrare prevăzută la articolul 28, sau ajutorul este redus cu 1,5 % pentru fiecare punct procentual sub cantitățile minime prevăzute. În cazul în care dozajul pentru fiecare dintre marcatori este mai mic sau egal cu 30 % decât cantitățile minime prevăzute, pentru untul de intervenție, se reține garanția de prelucrare prevăzută la articolul 28, iar în cazul produselor menționate la articolul 5 alineatul (1) nu se plătește ajutorul.
Primul paragraf nu se aplică în cazul marcatorilor organoleptici, dacă produsele menționate la punctul I litera (a) și punctul II litera (a) din anexa IV, la punctul (I) litera (a) și punctul II litera (a) din anexa V și la punctul 1 litera (a) din anexa VI sunt adăugate în cantități care permit perceperea gustului, culorii sau aromei acestora până la încorporarea în produsele finale sau, după caz, în produsele intermediare prevăzute la articolul 10.
Pentru acordarea ajutorului, atunci când dozajul marcatorului triglicerid de acid enantic prevăzut la punctul (I) litera (b) și punctul II litera (b) din anexa IV și la punctul (1) litera (b) din anexa VI este mai mare cu peste 20 % cantităților prevăzute, nu se acordă nici un ajutor pentru cantitatea totală a acestui marcator. Dozajul și cantitatea marcatorului sunt calculate pe baza mediei aritmetice a valorilor constatate la eșantioanele prelevate.
(3) Organismul competent desemnat de statul membru se asigură că au fost respectate compoziția și caracteristicile produselor menționate în anexele IV, V și VI, în special gradul de puritate, în conformitate cu Regulamentul (CE) nr. 213/2001 al Comisiei (12).
Articolul 9
(1) Atunci când fabricarea untului are loc într-o unitate, iar adăugarea marcatorilor sau încorporarea untului, în care s-au adăugat sau nu marcatori, într-un stadiu intermediar în alte produse decât produsele finale, are loc într-o altă unitate, untul se ambalează înainte de aceste operațiuni, în conformitate cu dispozițiile de la articolul 5 alineatul (1) litera (a). Atunci când operațiunile menționate anterior sunt realizate în aceeași unitate, ambalarea prealabilă a untului nu este obligatorie.
(2) În cazul în care fabricarea untului concentrat, prevăzută la articolul 5 alineatul (1) litera (b), cu sau fără adaos de marcatori, sau prelucrarea untului de intervenție în unt concentrat în conformitate cu dispozițiile articolului 7 sau adăugarea de marcatori la unt sau, după caz, la smântână, are loc într-o unitate, iar încorporarea în produsele finale sau, după caz, în produsele intermediare prevăzute la articolul 10 are loc într-o altă unitate, untul concentrat, untul de intervenție, untul sau smântâna sunt împachetate în ambalaje închise, având o greutate netă de minim 10 kilograme în cazul untului concentrat sau untului, fără a aduce atingere posibilității de utilizare a unor ambalaje mai mici conținute în primele, și respectiv de minim 25 de kilograme în cazul smântânii.
Untul concentrat și smântâna pot fi transportate, de asemenea, în cisterne sau în containere. Prealabil încorporării în produsele finale, untul concentrat poate fi împachetat din nou în ambalaje închise, de tipul celor prevăzute la prezentul articol, într-o unitate desemnată în acest sens în conformitate cu dispozițiile articolului 13.
(3) Pe ambalajele prevăzute la alineatul (2) sunt indicate în caractere clar vizibile și lizibile, mențiunea prezentului regulament și destinația (formula A sau formula B), numărul licitației, eventual transcris sub formă de cod, înscris din momentul ambalării, care să permită organismului competent să verifice data limită de încorporare, precum și:
(a)
în cazul untului concentrat, una sau mai multe mențiuni dintre mențiunile prevăzute în anexa VII punctul (1) litera (a), completate cu textul „cu marcatori” în cazul în care untul concentrat este cu marcatori;
(b)
în cazul untului de intervenție cu marcatori și a untului cu marcatori, una sau mai multe mențiuni dintre mențiunile prevăzute în anexa VII punctul (1) litera (b);
(c)
în cazul smântânii cu marcatori, una sau mai multe mențiuni dintre mențiunile prevăzute în anexa VII punctul (1) litera (c).
(4) Grăsimea lactată produsă anterior într-o unitate desemnată în conformitate cu articolul 13 și utilizată pentru fabricarea untului concentrat prevăzut la articolul 5 alineatul (1) primul paragraf litera (b) este împachetată în ambalaje închise având o greutate netă de minim 10 kilograme și având înscrise, cu caractere clar vizibile și lizibile:
(a)
o trimitere la numărul unității și la data de producție, care să permită organismului competent să verifice dacă termenul de șase luni prevăzut la articolul 5 alineatul (2) și cerințele prevăzute în anexa III sunt respectate;
(b)
una sau mai multe din mențiunile prevăzute în anexa VII punctul (1) litera (d).
Grăsimea lactată poate fi, de asemenea, depozitată și transportată în cisterne sau containere, cu condiția ca originea sa să fie identificabilă.
Articolul 10
(1) Untul de intervenție, untul sau untul concentrat, în care s-au adăugat sau nu marcatori, poate fi încorporat într-un stadiu intermediar în alte produse decât produsele finale și într-o altă unitate decât cea în care are loc prelucrarea finală.
În acest caz, unitatea în care are loc prelucrarea și produsele intermediare trebuie desemnate în conformitate cu dispozițiile articolului 13.
Desemnarea se acordă pe baza unei cereri în care se precizează, în mod expres, compoziția produselor fabricate și conținutul de grăsime butirică al acestora și care demonstrează că încorporarea în aceste produse intermediare este justificată pentru fabricarea produselor finale.
(2) Atunci când produsele intermediare obținute sunt deținute de o unitate care se ocupă cu revânzarea, aceasta are obligația, în conformitate cu termenii contractului de vânzare pentru respectivele produse:
(a)
să țină o contabilitate care să evidențieze, pentru fiecare livrare, numele și adresa unității/unităților de prelucrare în produse finale sau, în absența acestora, numele și adresa primilor destinatari din statul membru și, după caz, cele ale primilor destinatari din alte state membre, precum și cantitățile vândute corespunzătoare;
(b)
să asigure respectarea dispozițiilor articolelor 11 și 39.
(3) Fără a aduce atingere utilizării de ambalaje mai mici, produsul intermediar este împachetat în ambalaje închise având o greutate netă de minim 10 kilograme sau este transportat în cisterne sau containere. Cu toate acestea, produsele cu o densitate redusă, precum produsele cu volum mărit, pot fi împachetate în ambalaje închise având o greutate netă de minim 5 kilograme, fără a aduce atingere utilizării de ambalaje mai mici.
Pe ambalaj sunt înscrise, în afara indicației referitoare la destinație (formula A sau formula B) și, după caz, textului „cu marcatori”, una sau mai multe mențiuni prevăzute în anexa VII punctul (2) și, în cazul produselor prevăzute la articolul 4 alineatul (1) litera (b) punctul (ii), o mențiune privind numărul licitației, eventual transcrisă sub formă de cod, care să permită organismului competent să verifice data limită de încorporare.
Articolul 11
Produsele prevăzute la articolul 5 și untul de intervenție vândut în conformitate cu dispozițiile secțiunii 6 sunt utilizate și încorporate în Comunitate în produse finale, într-un termen de patru luni următoare lunii în care expiră termenul pentru depunerea ofertelor la invitația individuală de participare la licitație, stabilit la articolul 16 alineatul (3).
SECȚIUNEA 4
DESEMNARE
Articolul 12
Fabricarea grăsimii lactate și a untului concentrat prevăzute la articolul 5 alineatul (1) primul paragraf litera (b), prelucrarea untului de intervenție în unt concentrat prevăzută la articolul 7, adăugarea marcatorilor prevăzuți la articolul 8, reambalarea untului concentrat prevăzută la articolul 9 alineatul (2) al doilea paragraf, încorporarea în produsele intermediare prevăzute la articolul 10 și, în cazul aplicării modalității încorporare prevăzute la articolul 6 alineatul (1) litera (b), încorporarea untului de intervenție, a untului, a untului concentrat, a produselor intermediare și a smântânii în produsele finale au loc într-o unitate desemnată în conformitate cu dispozițiile articolului 13.
Articolul 13
(1) O unitate poate fi desemnată numai în următoarele condiții:
(a)
dispune de instalații tehnice adecvate;
(b)
după caz, a fost desemnată în temeiul articolului 10 din Directiva 92/46/CEE a Consiliului;
(c)
este în măsură să transforme sau să încorporeze cel puțin 5 tone de unt pe lună sau 45 de tone într-o perioadă de 12 luni sau echivalentul de unt concentrat sau de smântână sau, după caz, de produse intermediare;
(d)
își asumă în scris angajamentul de a transforma sau de a încorpora cantitățile prevăzute la litera (c);
(e)
dispune de spații care să permită izolarea și identificarea eventualelor stocuri de grăsimi nebutirice;
(f)
își asumă angajamentul de a ține permanent registre și acte justificative în care să înscrie cantitățile de grăsimi utilizate, compoziția acestora și furnizorul, precum și cantitățile, compoziția și conținutul de grăsimi butirice ale produselor obținute și, cu excepția unităților care comercializează cu amănuntul produsele finale, data ieșirii din unitate a produselor respective și numele și adresa deținătorilor, dovedite prin trimitere la bonuri de livrare și la facturi;
(g)
în ceea ce privește fabricarea de grăsime lactată destinată fabricării de unt concentrat, își asumă angajamentul de a ține registrele stabilite de organismul competent din fiecare stat membru, în care să înscrie cantitățile de unt și de smântână utilizate și furnizorul acestora, cantitățile de grăsime lactată obținute, precum și identificarea și data de producție și de ieșire a fiecărui lot de producție identificat în funcție de programul de fabricație prevăzut la litera (h);
(h)
își asumă angajamentul de a transmite organismului responsabil cu controlul prevăzut la secțiunea 8 programul propriu de fabricație pentru fiecare ofertă în conformitate cu dispozițiile articolelor 20-23 și programul propriu de fabricație pentru grăsimea lactată destinată fabricării de unt concentrat prevăzută la articolul 5 alineatul (1) primul paragraf litera (b), în conformitate cu procedurile stabilite de fiecare stat membru;
(i)
își asumă angajamentul de a furniza organismului competent datele privind activitatea lor, prevăzute în modelele din anexele VIII-XII, în conformitate cu modalitățile stabilite de fiecare stat membru.
În cazul în care controalele prevăzute la secțiunea 8 ar determina organismul competent să efectueze controale frecvente, de cel puțin o dată pe lună, statul membru poate accepta ca programele de fabricație prevăzute la primul paragraf litera (h) să nu conțină mențiunea privind licitația.
(2) În cazul în care unitatea prelucrează diferite produse care beneficiază de ajutoare sau de o reducere de preț în cadrul a diferite scheme comunitare, aceasta își asumă, de asemenea, angajamentul:
(a)
de a ține, în mod separat, registrele prevăzute la alineatul (1) primul paragraf litera (f);
(b)
de a prelucra succesiv respectivele produse.
La cererea unității în cauză, statele membre pot accepta o derogare de la obligația prevăzută la primul paragraf litera (b), în cazul în care unitatea dispune de spații care garantează separarea și identificarea eventualelor stocuri de unt în cauză.
Articolul 14
Desemnările respective sunt date cu un număr de ordine de către statul membru pe teritoriul căruia are loc:
(a)
fabricarea untului concentrat prevăzută la articolul 5 alineatul (1) primul paragraf litera (b) sau, după caz, fabricarea grăsimii lactate;
(b)
adăugarea marcatorilor la untul de intervenție, la unt sau la smântână;
(c)
încorporarea în produse intermediare;
(d)
încorporarea în produsele finale, în cazul aplicării modalității de încorporare prevăzute la articolul 6 alineatul (1) litera (b);
(e)
prelucrarea untului de intervenție în unt concentrat, în conformitate cu dispozițiile articolului 7;
(f)
reambalarea untului concentrat în conformitate cu dispozițiile articolului 9 alineatul (2) al doilea paragraf.
Articolul 15
(1) În cazul în care condițiile prevăzute la articolul 13 alineatul (1) primul paragraf literele (a), (b), (c) și (e) nu mai sunt îndeplinite, desemnarea se retrage.
La cererea unității în cauză, desemnarea poate fi reacordată după o perioadă de șase luni, în urma unui control amănunțit care să evidențieze respectarea condițiilor prevăzute.
(2) În cazul în care se constată că o unitate nu a respectat unul din angajamentele prevăzute la articolul 13 alineatul (1) primul paragraf literele (d), (f), (g) și (h) sau o altă obligație care decurge din prezentul regulament, cu excepția cazurilor de forță majoră, desemnarea este suspendată pentru o perioadă între una până la 12 luni, ținând seama de gravitatea neregulii. La expirarea acestei perioade, desemnarea poate fi acordată din nou numai dacă unitatea își asumă un nou angajament în conformitate cu articolul 13 alineatul (1) primul paragraf literele (d), (f), (g) și (h).
Statul membru poate decide să nu impună suspendarea prevăzută la primul paragraf în cazul în care se constată că neregula nu a fost comisă intenționat sau din neglijență gravă, iar consecințele acesteia sunt minime.
SECȚIUNEA 5
PROCEDURI DE PARTICIPARE LA LICITAȚIE
Articolul 16
(1) Cu cel puțin opt zile înainte de expirarea primului termen prevăzut pentru depunerea ofertelor, se publică un anunț de invitație permanentă de participare la licitație în Jurnalul Oficial al Uniunii Europene.
(2) Organismul de intervenție procedează, pe parcursul perioadei de valabilitate a invitației permanente de participare la licitație, la invitații individuale de participare la licitație, indicând expres termenul și locul de depunere a ofertelor.
(3) Termenul de prezentare a ofertelor pentru fiecare din participările individuale la licitație expiră în fiecare a doua și a patra marți din lună, la ora 11 (ora Bruxelles-ului), cu excepția celei de-a doua marți din luna august și a celei de-a patra marți din luna decembrie. În cazul în care marți este o sărbătoare legală, termenul expiră în ziua lucrătoare precedentă, la ora 11 (ora Bruxelles-ului).
(4) La expirarea termenului prevăzut la alineatul (3), statele membre trimit Comisiei un tabel recapitulativ cu ofertele depuse, indicând cantitățile și sumele propuse de ofertanți, în conformitate cu condițiile prezentei secțiuni.
În cazul în care nu a fost depusă nici o ofertă, statele membre informează Comisia cu privire la aceasta în același termen. Cu toate acestea, pentru vânzările de unt de intervenție, această comunicare nu este obligatorie decât în cazul în care există unt disponibil la vânzare în statul membru respectiv.
Articolul 17
Pentru stocurile de unt de intervenție pe care le dețin, organismul de intervenție indică în anunțul de invitație individuală de participare la licitație prevăzut la articolul 16 alineatul (2):
(a)
amplasarea antrepozitelor frigorifice în care este înmagazinat untul destinat vânzării;
(b)
cantitățile de unt de intervenție scoase la vânzare în fiecare antrepozit.
Articolul 18
(1) Organismul de intervenție actualizează și pune la dispoziția celor interesați, la cererea acestora, o listă cu antrepozitele frigorifice în care este înmagazinat untul scos la licitație și cantitățile corespunzătoare, prevăzute la articolul 17 litera (b). De asemenea, organismul de intervenție publică, în mod regulat, această listă actualizată, într-o formă adecvată, pe care o indică în anunțul de licitație.
(2) O dată cu transmiterea informațiilor prevăzute la articolul 16 alineatul (4), organismul de intervenție transmite Comisiei cantitățile de unt disponibile pentru vânzare.
Articolul 19
Organismul de intervenție ia măsurile necesare pentru a permite celor interesați să examineze, pe cheltuiala lor, înainte de depunerea ofertei, eșantioane din untul scos la vânzare.
Articolul 20
Ofertele se depun în scris la organismul de intervenție prin scrisoare recomandată sau prin depunere a ofertei cu confirmare de primire ori prin orice alt mijloc scris de telecomunicații.
Articolul 21
(1) O ofertă este valabilă numai în cazul în care:
(a)
se referă la un singur produs (unt de intervenție sau smântână sau unt concentrat), având același conținut de grăsimi, în cazul untului (fie mai mare sau egal cu 82 %, fie mai mare sau egal cu 80 %, dar mai mic decât 82 %), aceeași destinație (formula A sau formula B) și aceeași modalitate de încorporare, în conformitate cu articolul 6;
(b)
se referă la o cantitate de minim 5 tone de unt sau 12 tone de smântână sau 4 tone de unt concentrat sau, în cazul în care cantitatea disponibilă într-un antrepozit este mai mică, la cantitatea respectivă;
(c)
este însoțită de un angajament scris al ofertantului de a încorpora sau de a face să fie încorporat untul de intervenție, untul, untul concentrat sau smântâna în produsele finale în conformitate cu articolul 6;
(d)
fără a aduce atingere dispozițiilor articolului 28 alineatul (5), ofertantul atașează o declarație prin care renunță la orice reclamație referitoare la calitatea și caracteristicile untului de intervenție care îi va fi eventual atribuit;
(e)
se face dovada constituirii de către ofertant, înainte de expirarea termenului prevăzut pentru depunerea ofertelor, a garanției de participare la licitație prevăzută la articolul 27 alineatul (1), pentru respectiva invitație individuală de participare la licitație.
(2) Angajamentele și declarațiile prevăzute la alineatul (1) literele (c) și (d), transmise inițial organismului de intervenție, se consideră reînnoite în mod tacit pentru ofertele ulterioare, până când ofertantul le denunță în mod expres sau până când organismul de intervenție constată nerespectarea vreunuia din angajamentele respective, cu condiția ca:
(a)
în oferta inițială să se precizeze că ofertantul înțelege să profite de dispozițiile prezentului alineat;
(b)
în ofertele ulterioare să se facă trimitere la prezentul alineat, precum și la data ofertei inițiale.
(3) Oferta nu poate fi retrasă după expirarea termenului prevăzut la articolul 16 alineatul (3) pentru depunerea de oferte pentru respectiva invitație individuală de participare la licitație.
Articolul 22
(1) În cazul untului de intervenție, oferta este depusă la organismul de intervenție care deține untul.
(2) În ofertă se indică:
(a)
numele și adresa ofertantului;
(b)
cantitatea solicitată;
(c)
destinația untului (formula A sau formula B), modalitatea de punere în aplicare în conformitate cu articolul 6 alineatul (1) și, după caz, fabricarea produselor intermediare prevăzute la articolul 4 alineatul (1) litera (b) punctul (ii);
(d)
prețul oferit pentru 100 de kilograme de unt, fără taxe interne, franco antrepozit frigorific, exprimat în euro;
(e)
eventual, statul membru pe teritoriul căruia va fi realizată încorporarea untului în produsele finale sau prelucrarea untului în unt concentrat sau adăugarea de marcatori la unt sau fabricarea produselor intermediare;
(f)
după caz, antrepozitul frigorific unde se găsește untul și eventual un antrepozit alternativ;
(g)
după caz, indicarea tipului de unt prevăzut la articolul 4 alineatul (6) litera (e) din Regulamentul (CE) nr. 2771/1999 (unt din smântână dulce sau unt din smântână acidifiată) pentru care se prezintă oferta.
Articolul 23
(1) În cazul acordării de ajutoare, oferta se depune:
(a)
în cazul utilizării modalității de încorporare prevăzute la articolul 6 alineatul (1) litera (a), la organismul de intervenție din statul membru pe teritoriul căruia are loc adăugarea de marcatori;
(b)
în cazul utilizării modalității de încorporare prevăzute la articolul 6 alineatul (1) litera (b), la organismul de intervenție din statul membru pe teritoriul căruia are loc prima din următoarele operațiuni:
(i)
fabricarea untului concentrat;
(ii)
încorporarea untului în produsele intermediare;
(iii)
încorporarea untului sau a smântânii în produsele finale.
(2) În ofertă se indică:
(a)
numele și adresa ofertantului;
(b)
cantitatea de smântână, unt sau unt concentrat, după caz, inclusiv marcatori, pentru care se solicită ajutoare, precizându-se, în cazul untului, conținutul minim de grăsimi;
(c)
destinația (formula A sau formula B), modalitatea de încorporare în conformitate cu articolul 6 alineatul (1) și, după caz, fabricarea produselor intermediare prevăzute la articolul 4 alineatul (1) litera (b) punctul (ii);
(d)
suma propusă ca ajutor pentru 100 de kilograme de smântână sau unt sau unt concentrat, exprimată în euro, ținând seama, după caz, de greutatea marcatorilor prevăzuți în anexele IV, V și VI.
Articolul 24
(1) Ofertantul declarat câștigător are obligația:
(a)
să execute sau să facă să fie executate, în nume și în cont propriu, operațiunile referitoare la fabricarea untului concentrat prevăzut la articolul 5 alineatul (1) primul paragraf litera (b), la prelucrarea untului de intervenție în unt concentrat în conformitate cu articolul 7 și la adăugarea de marcatori și să respecte angajamentele prevăzute la articolul 21 alineatul (1) litera (c);
(b)
să țină o contabilitate care:
(i)
să evidențieze pentru fiecare livrare de unt de intervenție, unt, unt concentrat, smântână sau produse intermediare, numele și adresa cumpărătorilor și cantitățile corespunzătoare, precizând destinația acestora (formula A sau formula B);
(ii)
să precizeze fie termenul de încorporare prevăzut la articolul 11, fie numărul licitației, eventual transcris sub formă de cod;
(c)
să țină o contabilitate distinctă pentru fiecare schemă de ajutoare, în cazul în care transformă produse care beneficiază de ajutoare sau de o reducere de preț în cadrul a diferite scheme comunitare;
(d)
să prevadă în fiecare contract de vânzare a untului de intervenție, untului, untului concentrat, smântânii sau produselor intermediare:
(i)
obligația cumpărătorului de a respecta, în cazul fabricării de produse intermediare, dispozițiile articolului 4 alineatul (1) litera (b) punctul (ii), precum și condițiile stabilite la articolul 10;
(ii)
obligația cumpărătorului de a respecta, după caz, angajamentul prevăzut la articolul 21 alineatul (1) litera (c);
(iii)
obligația cumpărătorului de a realiza încorporarea în produsele finale în termenul stabilit la articolul 11, precizând destinația (formula A sau formula B);
(iv)
după caz, obligația cumpărătorului de a ține contabilitatea prevăzută la litera (b);
(v)
obligația cumpărătorului de a respecta dispozițiile articolului 13;
(vi)
obligația cumpărătorului de a ține aceleași registre ca și cele prevăzute la articolul 13 alineatul (1) literele (f) și (g), în cazul încorporării produselor cu marcatori în produsele finale. Cu toate acestea, utilizatorii finali prevăzuți la articolul 42 nu țin decât documentele care evidențiază toate cantitățile de grăsimi butirice cumpărate;
(vii)
obligația cumpărătorului de a furniza organismului competent datele referitoare la el însuși, prevăzute în modelele din anexele VIII-XII, în conformitate cu modalitățile stabilite de statul membru al cumpărătorului;
(viii)
după caz, obligația cumpărătorului de a furniza autorității competente programul de fabricație.
Obligația prevăzută la primul paragraf litera (d) este considerată respectată dacă fiecare contract de vânzare face referire la cele prezentate la litera respectivă.
(2) În cazul în care ofertantul declarat câștigător este fabricantul produselor finale, acesta ține registrele prevăzute la articolul 13 alineatul (1) literele (f) și (g) și transmite programul său de fabricație, în conformitate cu articolul 13 alineatul (1) litera (h).
Articolul 25
(1) Ținând seama de ofertele depuse pentru fiecare participare individuală la licitație și în conformitate cu procedura prevăzută la articolul 42 alineatul (2) din Regulamentul (CE) nr. 1255/1999, se stabilește un preț minim de vânzare pentru untul de intervenție, precum și un cuantum maxim al ajutorului pentru smântână, unt și unt concentrat. Prețul sau ajutorul pot fi diferențiate în funcție de:
(a)
destinație (formula A sau formula B);
(b)
conținutul de grăsimi al untului;
(c)
metoda de punere în aplicare, în conformitate cu articolul 6 alineatul (1) din prezentul regulament.
Prețul minim de vânzare poate varia în funcție de localizarea cantităților de unt propuse spre vânzare.
În cazul în care untul de intervenție este achiziționat sau ajutorul este solicitat pentru fabricarea produselor intermediare prevăzute la articolul 4 alineatul (1) litera (b) punctul (ii), prețul minim de vânzare plătit pentru untul de intervenție și suma maximă acordată ca ajutor pentru aceste produse intermediare corespunde prețului minim de vânzare și, respectiv, sumei maxime a ajutorului stabilite în conformitate cu dispozițiile articolului 26 pentru untul cu marcatori având un conținut de grăsimi mai mare sau egal cu 82 %.
(2) În conformitate cu procedura prevăzută la articolul 42 alineatul (2) din Regulamentul (CE) nr. 1255/1999, se poate decide ca, în cazul unei licitații individuale, să nu fie efectuată nici o atribuire.
Articolul 26
(1) În cazul în care prețul propus pentru untul de intervenție este mai mic decât prețul minim sau suma propusă pentru ajutor este mai mare decât valoarea maximă a ajutorului, ținând seama de destinație, de conținutul de grăsimi al untului sau al untului concentrat și de modalitatea de încorporare, oferta se refuză.
(2) Fără a aduce atingere dispozițiilor alineatului (1), ofertantul declarat câștigător al untului de intervenție este cel care oferă cel mai ridicat preț.
Organismul de intervenție competentă procedează la vânzarea untului de intervenție în funcție de data de intrare în stoc a acestuia, începând cu produsul cel mai vechi din cantitatea totală disponibilă sau din cantitatea disponibilă de unt din smântână dulce sau de unt din smântână acidifiată și, după caz, din antrepozitul sau antrepozitele frigorific(e) desemnat(e) de către agentul economic.
(3) În cazul în care cantitatea disponibilă în antrepozitul respectiv nu este epuizată, se acordă contracte pentru cantitatea rămasă altor ofertanți, în funcție de prețurile oferite, pornind de la prețul cel mai ridicat. În cazul în care cantitatea rămasă este mai mică sau egală cu o tonă, această cantitate este propusă ofertanților declarați câștigători în aceleași condiții ca cele în care le-au fost deja atribuite cantitățile inițiale.
În cazul în care acceptarea unei oferte ar conduce, pentru antrepozitul respectiv, la depășirea cantității de unt încă disponibile, se atribuie un contract ofertantului respectiv numai pentru cantitatea rămasă. Organismul de intervenție poate desemna alte antrepozite pentru a atinge cantitatea menționată în ofertă. Cu toate acestea, ofertantul declarat câștigător poate refuza această desemnare în cazul în care în ofertă se menționează un antrepozit în conformitate cu articolul 22 alineatul (2) litera (f).
În cazul în care, pentru același antrepozit, acceptarea mai multor oferte conținând același preț pentru aceeași destinație a untului și aceeași metodă de încorporare ar conduce la depășirea cantității încă disponibile, se procedează la atribuirea contractelor prin repartizarea cantității disponibile proporțional cu cantitățile indicate în ofertele respective. Cu toate acestea, în cazul în care o astfel de repartizare ar conduce la atribuirea unor cantități mai mici decât cinci tone, se procedează la atribuirea prin tragere la sorți.
(4) Drepturile și obligațiile care derivă din licitație nu sunt transmisibile.
Articolul 27
(1) Ofertantul constituie, înainte de expirarea termenului pentru depunerea ofertelor, garanția de participare la licitație pentru respectiva invitație individuală de participare la licitație.
(2) Garanția de participare la licitație este constituită în statul membru în care se depune oferta.
Cu toate acestea, în cadrul operațiunii de vânzare a untului de intervenție, în cazul în care în ofertă se indică, în conformitate cu articolul 22 alineatul (2) litera (e), că încorporarea untului în produsele finale sau, după caz, prelucrarea untului în unt concentrat sau adăugarea de marcatori la unt sau fabricarea produselor intermediare va avea loc într-un alt stat membru decât cel în care se depune oferta, garanția de participare la licitație poate fi constituită pe lângă autoritatea competentă desemnată de acest alt stat membru și care remite ofertantului dovada prevăzută la articolul 21 alineatul (1) litera (e). În acest caz, organismul de intervenție în cauză informează autoritatea competentă din celălalt stat membru cu privire la situațiile care conduc la eliberarea sau la executarea garanției.
(3) Garanția de participare la licitație este stabilită pe baza unei sume de 100 EUR pe tonă.
(4) Garanția de participare la licitație se eliberează de îndată, în cazul în care oferta depusă pentru licitație nu este acceptată.
(5) Principalele cerințe, în sensul articolului 20 alineatul (2) din Regulamentul (CEE) nr. 2220/85, a căror executare este garantată prin constituirea garanției de participare la licitație, se referă la menținerea ofertei după expirarea termenului pentru depunerea ofertelor și, după caz:
(a)
constituirea garanției de prelucrare prevăzute la articolul 28 din prezentul regulament și plata sumei prevăzute la articolul 31 alineatul (2), în cazul untului de intervenție;
(b)
în cazul produselor prevăzute la articolul 5 din prezentul regulament:
(i)
respectarea condițiilor prevăzute la acest articol;
(ii)
în cazul utilizării modalității de punere în aplicare prevăzute la articolul 6 alineatul (1) litera (a), constituirea garanției de prelucrare prevăzute la articolul 28 sau, în cazul aplicării articolului 34 al doilea paragraf, încorporarea acestora în produsele finale;
(iii)
în cazul utilizării modalității de încorporare prevăzute la articolul 6 alineatul (1) litera (b), încorporarea acestora în produsele finale.
Articolul 28
(1) Concomitent cu prețul sau prețurile minime de vânzare și valoarea sau valorile maxime ale ajutoarelor și în conformitate cu procedura prevăzută la articolul 42 alineatul (2) din Regulamentul (CE) nr. 1255/1999, se stabilește valoarea sau se stabilesc valorile garanțiilor de prelucrare pentru 100 de kilograme, fie în funcție de diferența dintre prețul de intervenție pentru unt și prețurile minime stabilite, fie în funcție de valorile ajutoarelor.
(2) Scopul garanției de prelucrare este de a asigura executarea principalelor cerințe, în sensul articolului 20 alineatul (2) din Regulamentul (CEE) nr. 2220/85, privind:
(a)
în cazul untului de intervenție:
(i)
respectarea dispoziției articolului 7 din prezentul regulament în cazul prelucrării untului în unt concentrat și eventuala adăugare de marcatori sau a adăugării de marcatori la unt;
(ii)
încorporarea untului sau a untului concentrat, la care s-au adăugat sau nu marcatori, în produsele finale;
(b)
în cazul produselor prevăzute la articolul 5 din prezentul regulament și în cazul utilizării metodei de încorporare prevăzute la articolul 6 alineatul (1) litera (a), încorporarea în produsele finale.
Garanția de prelucrare se constituie în statul membru în care este depusă oferta, în cazul acordării de ajutoare și, respectiv, în statul membru în care trebuie să înceapă sau să fie realizată prelucrarea, în cazul untului de intervenție.
(3) Dovezile necesare pentru a se elibera garanția de prelucrare sunt prezentate autorității competente desemnate de statul membru în care s-a constituit garanția, într-un termen de 12 luni începând cu expirarea termenului stabilit la articolul 11.
(4) Cu excepția cazurilor de forță majoră, în cazul în care termenul pentru încorporarea în produsele finale stabilit la articolul 11 a fost depășit cu mai puțin de 60 de zile, garanția de prelucrare se execută până la o valoare de 6 EUR pe tonă de echivalent-unt pe zi.
La expirarea acestei perioade de cincizeci și nouă de zile, suma rămasă se diminuează cu 15 % și apoi cu 2 % pentru fiecare zi suplimentară.
(5) În cazul în care, în termenul stabilit la articolul 11, principalele cerințe prevăzute la alineatul (2) litera (a) din prezentul articol nu au fost respectate din cauză că untul de intervenție s-a dovedit impropriu pentru consum, cu toate acestea, garanțiile de prelucrare se eliberează, cu acordul Comisiei, de îndată ce s-au adoptat măsurile adecvate sub controlul autorităților respectivului stat membru.
Articolul 29
(1) Din motive comerciale imperative și justificate în mod corespunzător, organismul de intervenție autorizează, sub controlul său și cu respectarea dispozițiilor prezentului regulament, pentru totalitatea ofertei prevăzute la articolul 20, o modificare a destinației sau a modalității de punere în aplicare.
În cazul utilizării modalității de încorporare prevăzute la articolul 6 alineatul (1) litera (a), autorizarea trebuie obținută înainte de adăugarea marcatorilor.
În cazul în care prețul minim de vânzare sau, după caz, valoarea maximă a ajutorului, prevăzute la articolul 25 alineatul (1), este identic(ă) pentru formula A și formula B, autoritatea competentă poate autoriza, sub controlul său și cu respectarea dispozițiilor prezentului regulament, pentru totalitatea ofertei prevăzute la articolul 20, o modificare a destinației între cele două formule, la cererea ofertantului declarat câștigător.
(2) În cazul în care, din motive comerciale bine întemeiate, principalele cerințe prevăzute la articolul 28 alineatul (2) litera (a) punctul (ii) sau litera (b) nu sunt respectate pentru produsele care trebuie încorporate în conformitate cu articolul 6 alineatul (1) litera (a), organismul competent poate autoriza, sub controlul său și cu respectarea dispozițiilor prezentului regulament și de îndată ce au fost întreprinse măsurile de control adecvate, ofertantul declarat câștigător, la cererea acestuia, în termenul stabilit la articolul 11, să prelucreze produsele respective în aceeași unitate desemnată pentru adăugarea de marcatori, fără a se modifica destinația sau modalitatea de încorporare indicate în oferta acestuia.
În acest caz, garanția de prelucrare prevăzută la articolul 28 se execută sau ajutorul este redus până la 15 %.
Articolul 30
În cazul nerespectării unei cerințe subordonate, se execută 15 % din garanția de prelucrare prevăzută la articolul 28 sau ajutorul este redus cu 15 % din valoare.
SECȚIUNEA 6
VÂNZAREA UNTULUI DE INTERVENȚIE ÎN CADRUL PROCEDURII DE LICITAȚIE
Articolul 31
(1) Fiecare ofertant este informat de îndată de către organismul de intervenție cu privire la rezultatul participării sale la invitația individuală de participare la licitație.
(2) În cazul în care ofertantul este declarat câștigător, acesta plătește organismului de intervenție, înainte de a intra în posesia untului și în termenul stabilit la articolul 32 alineatul (2), pentru fiecare dintre cantitățile pe care le va prelua, suma corespunzătoare ofertei sale și constituie garanția de prelucrare prevăzută la articolul 28.
(3) Cu excepția cazurilor de forță majoră, în cazul în care ofertantul declarat câștigător nu a respectat dispozițiile alineatului (2) din prezentul articol în termenul prevăzut, garanția de licitație prevăzută la articolul 27 alineatul (1) se execută și se reziliază vânzarea pentru cantitățile respective.
Articolul 32
(1) În cazul în care suma prevăzută la articolul 31 alineatul (2) a fost plătită și s-a constituit garanția de prelucrare prevăzută la articolul 28, organismul de intervenție remite un bon de retragere în care se menționează:
(a)
cantitatea pentru care sunt îndeplinite condițiile prevăzute la articolul 31 alineatul (2) și oferta la care se referă, identificată prin numărul de ordine;
(b)
antrepozitul frigorific unde este depozitată cantitatea respectivă;
(c)
data limită pentru retragerea untului;
(d)
data limită pentru încorporarea în produsele finale;
(e)
metoda de încorporare aleasă, în conformitate cu articolul 6 alineatul (1);
(f)
destinația (formula A sau formula B).
(2) În termen de 45 de zile de la data limită pentru depunerea ofertelor, ofertantul declarat câștigător retrage untul care i-a fost atribuit. Această retragere poate fi fracționată.
În cazul în care suma prevăzută la articolul 31 alineatul (2) a fost plătită sau s-a constituit garanția de prelucrare prevăzută la articolul 28, fără ca untul să fi fost retras în termenul stabilit la primul paragraf din prezentul alineat, depozitarea untului se face pe cheltuiala și pe riscul ofertantului declarat câștigător, începând cu ziua următoare datei prevăzute la alineatul (1) litera (c) din prezentul articol.
(3) Untul este predat de către organismul de intervenție în ambalaje pe care este înscrisă, cu caractere clar vizibile și lizibile, o trimitere la prezentul regulament, precum și destinația (formula A sau formula B) și metoda de încorporare a untului în conformitate cu articolul 6 alineatul (1).
Untul rămâne în ambalajul original până la începerea operațiunilor de încorporare, în conformitate cu articolul 6 alineatul (1).
SECȚIUNEA 7
ACORDAREA DE AJUTOARE ÎN CADRUL PROCEDURII DE LICITAȚIE
Articolul 33
(1) Fiecare ofertant este informat de îndată de către organismul de intervenție cu privire la rezultatul participării sale la invitația individuală de participare la licitație.
(2) În cazul în care ofertantul este declarat câștigător, informarea prevăzută la alineatul (1) indică, în special:
(a)
valoarea ajutorului acordat pentru cantitatea respectivă de unt, unt concentrat sau smântână și oferta la care se referă, identificată prin numărul de ordine;
(b)
după caz, valoarea garanției de prelucrare prevăzute la articolul 28;
(c)
termenul limită pentru încorporarea în produsele finale;
(d)
metoda de încorporare aleasă în conformitate cu articolul 6 alineatul (1) și destinația (formula A sau formula B).
Articolul 34
Ajutorul nu este plătit ofertantului declarat câștigător decât după ce s-a adus, într-un termen de 12 luni de la expirarea termenului stabilit la articolul 11, dovada:
(a)
pentru unt:
(i)
că a fost fabricat în conformitate cu condițiile prevăzute la articolul 5 alineatul (1);
(ii)
că a fost încorporat în produsele finale în termenul stabilit la articolul 11 sau, în cazul utilizării modalității de încorporare prevăzute la articolul 6 alineatul (1) litera (a), că marcatorii au fost adăugați în conformitate cu articolul 8 alineatul (1) și că a fost constituită garanția de prelucrare prevăzută la articolul 28;
(b)
pentru untul concentrat:
(i)
că a fost fabricat în conformitate cu cerințele prevăzute la articolul 5;
(ii)
că a fost încorporat în produsele finale în termenul stabilit la articolul 11 sau, în cazul utilizării modalității de încorporare prevăzute la articolul 6 alineatul (1) litera (a), că marcatorii au fost adăugați în conformitate cu articolul 8 alineatul (1) și că a fost constituită garanția de prelucrare prevăzută la articolul 28;
(c)
pentru smântână:
(i)
că respectă condițiile prevăzute la articolul 5 alineatul (1);
(ii)
că a fost încorporată în produsele finale în termenul stabilit la articolul 11 sau, în cazul utilizării modalității de încorporare prevăzute la articolul 6 alineatul (1) litera (a), că marcatorii au fost adăugați în conformitate cu articolul 8 alineatul (1) și că a fost constituită garanția de prelucrare prevăzută la articolul 28.
Cu toate acestea, este posibil ca garanția de prelucrare prevăzută la articolul 28 să nu fie constituită, în cazul în care ajutorul este solicitat după efectuarea controalelor prevăzute în secțiunea 8 și sunt aduse dovezi privind încorporarea în produsele finale în termenul stabilit la articolul 11.
Articolul 35
(1) Cu excepția cazurilor de forță majoră, ajutorul este plătit într-un termen de 60 de zile de la data la care au fost aduse la organismul de intervenție dovezile prevăzute la articolul 34 alineatul (1), proporțional cu cantitățile pentru s-au furnizat dovezile respective.
Cu toate acestea, statul membru poate limita plata ajutoarelor la o plată pe lună și pe licitație.
(2) Cu excepția cazurilor de forță majoră, în caz de depășire a termenului stabilit la articolul 11 cu mai puțin de 60 de zile și în cazul utilizării modalității de încorporare prevăzute la articolul 6 alineatul (1) litera (b), ajutorul se reduce cu 6 EUR pe tonă de echivalent-unt și pe zi.
La expirarea acestei perioade de 59 de zile, suma rămasă din ajutor se reduce cu 15 % și apoi cu 2 % pe zi suplimentară de întârziere.
(3) Atunci când ofertantul declarat câștigător a invocat un caz de forță majoră pentru a obține plata ajutorului și se deschide o anchetă administrativă privind dreptul de a primi ajutoare, plata nu are loc decât după recunoașterea dreptului de a primi ajutoare.
SECȚIUNEA 8
MĂSURI DE CONTROL
Articolul 36
Statele membre iau, în special, măsurile de control prevăzute în prezenta secțiune, costul acestora fiind în sarcina lor.
Articolul 37
(1) În timpul fabricării untului concentrat prevăzut la articolul 5 alineatul (1) primul paragraf litera (b), cu sau fără adăugare de marcatori și în timpul fabricării grăsimii lactate prevăzute la articolul 5 alineatul (2) sau în timpul prelucrării untului de intervenție în unt concentrat în conformitate cu articolul 7 sau în timpul adăugării de marcatori la smântână, la untul de intervenție sau la unt sau în timpul reambalării prevăzute la articolul 9 alineatul (2) al doilea paragraf, organismul competent asigură efectuarea de controale inopinate la fața locului, în funcție de programul de fabricație al unității, prevăzut la articolul 13 alineatul (1) litera (h), astfel încât fiecare ofertă prevăzută la articolul 20 să facă obiectul cel puțin al unui control, iar, în cazul grăsimii lactate destinate fabricării de unt concentrat, să fie efectuat cel puțin un control pe lună.
Pentru a asigura controlul calității, statele membre pot stabili, după obținerea acordului Comisiei, un sistem de autocontrol, sub supravegherea lor, pentru anumite unități desemnate.
(2) Controalele includ prelevarea de eșantioane din produsele obținute și examinarea grăsimilor butirice utilizate, după caz, prin prelevarea de eșantioane și vizează, în special, condițiile de fabricație, cantitatea, compoziția produsului obținut, în funcție de untul sau de smântâna încorporată, precum și absența grăsimilor care nu provin din lapte în produsele obținute și, după caz, în grăsimile butirice utilizate.
(3) Controalele sunt completate periodic și cel puțin a dată pe semestru, în funcție de cantitățile transformate, de un control aleatoriu al registrelor prevăzute la articolul 13 alineatul (1) literele (f) și (g) și, după caz, al contabilității prevăzute la articolul 24 alineatul (1) litera (b), și de verificarea respectării condițiilor de desemnare a unității.
Articolul 38
(1) În cazul încorporării untului concentrat, a untului de intervenție sau a untului în produse intermediare, în unitățile desemnate, se efectuează controlul inopinat, la fața locului, în funcție de programul de fabricație al unităților, prevăzut la articolul 13 alineatul (1) litera (h), cu o frecvență care depinde de cantitățile utilizate, dar cel puțin o dată pe lună.
Controlul vizează, în special, condițiile de fabricare a produselor intermediare și respectarea conținutului de grăsimi butirice, astfel cum a fost declarat, în conformitate cu articolul 10 alineatul (1) al treilea paragraf, prin:
(a)
examinarea registrelor prevăzute la articolul 13 alineatul (1) litera (f), în scopul verificării compoziției produselor intermediare fabricate, astfel cum a fost declarată;
(b)
examinarea grăsimilor butirice utilizate, după caz, prin prelevarea de probe, verificarea absenței grăsimilor care nu provin din lapte în grăsimile butirice utilizate și prelevarea de eșantioane din produsele intermediare, pentru a verifica în ce măsură compoziția acestora corespunde compoziției indicate în registrele respective;
(c)
controlul intrărilor de grăsimi butirice și a ieșirilor de produse intermediare fabricate.
(2) Controlul prevăzut la alineatul (1) este completat de verificarea respectării condițiilor de desemnare a unității și, după caz, a contabilității prevăzute la articolul 24 alineatul (1) litera (b) și de un control amănunțit al registrelor, realizat:
(a)
prin prelevarea aleatorie de eșantioane, în cazul utilizării modalității de încorporare prevăzute la articolul 6 alineatul (1) litera (a);
(b)
pentru fiecare lot de produse intermediare fabricate, în cazul utilizării modalității de încorporare prevăzute la articolul 6 alineatul (1) litera (b).
Articolul 39
(1) Controlul inopinat al utilizări untului de intervenție, untului, untului concentrat, smântânii sau produselor intermediare în produsele finale, în unitățile în cauză, se efectuează la fața locului:
(a)
pentru a examina grăsimile butirice utilizate, după caz, prin prelevare de eșantioane, pentru a verifica absența grăsimilor care nu provin din lapte și, după caz, prin prelevarea de eșantioane din produsele finale, pentru verificarea compoziției acestora și
(b)
pentru verificarea respectării destinației, în conformitate cu formula indicată în ofertă, pe baza rețetelor de fabricație și, fie a registrelor prevăzute la articolul 13 alineatul (1) litera (f), fie a contabilității prevăzute la articolul 24 alineatul (1) litera (b):
(i)
prin prelevarea aleatorie de eșantioane, în cazul utilizării modalității de încorporare prevăzute la articolul 6 alineatul (1) litera (a);
(ii)
pentru fiecare lot de produse finale fabricate, în cazul utilizării modalității de încorporare prevăzute la articolul 6 alineatul (1) litera (b).
Controalele prevăzute la primul paragraf literele (a) și (b) sunt efectuate cu o frecvență care depinde de cantitățile utilizate, dar cel puțin o dată pe trimestru, în cazul utilizării modalității de încorporare prevăzute la articolul 6 alineatul (1) litera (a), dacă în unitate se încorporează cel puțin cinci tone de echivalent-unt pe lună și, respectiv, cu o frecvență de cel puțin o dată pe lună, în cazul utilizării modalității de încorporare prevăzute la articolul 6 alineatul (1) litera (b).
Unitățile care utilizează cel puțin cinci tone de echivalent-unt pe lună, în cazul utilizării modalității de încorporare prevăzute la articolul 6 alineatul (1) litera (a), transmit programul de fabricație pentru fiecare ofertă în conformitate cu procedurile stabilite de statul membru.
(2) În cazul utilizării modalității de încorporare prevăzute la articolul 6 alineatul (1) litera (b), controlul prevăzut la alineatul (1) din prezentul articol este completat periodic de verificarea respectării:
(a)
condițiilor de desemnare a unității prevăzute la articolul 13;
(b)
angajamentului asumat în conformitate cu articolul 21 alineatul (1) litera (c).
Utilizarea modalității de încorporare prevăzute la articolul 6 alineatul (1) litera (b) poate fi suspendată în cazul în care unitatea nu și-a respectat angajamentul, în conformitate cu articolul 21 alineatul (1) litera (c). În cazul în care este suspendată, utilizarea modalității de încorporare poate fi reluată numai pe baza unei cereri scrise a unității respective, însoțite de angajamentul scris al ofertantului, în conformitate cu articolul 21 alineatul (1) litera (c).
Articolul 40
(1) În cazul utilizării modalității de încorporare prevăzute la articolul 6 alineatul (1) litera (b), controlul prevăzut la articolul 38 alineatul (2) litera (b) și la articolul 39 alineatul (1) litera (b) punctul (ii) se efectuează pe lot de fabricație.
(2) În cazul utilizării modalității de încorporare prevăzute la articolul 6 alineatul (1) litera (a), controlul prevăzut la articolul 38 alineatul (1) și alineatul (2) litera (a) și la articolul 39 alineatul (1) litera (b) punctul (i) se efectuează identificând cantitățile utilizate în raport cu ofertele prevăzute la articolul 20.
Articolul 41
(1) În cazul utilizării modalității de încorporare prevăzute la articolul 6 alineatul (1) litera (a), controlul prevăzut la articolul 39 alineatul (1) este considerat efectuat, dacă ofertantul declarat câștigător sau, după caz, vânzătorul produselor cu marcatori prezintă o declarație a utilizatorului final al respectivelor produse sau, după caz, al ultimului vânzător, care se referă la toate vânzările și în care acesta:
(a)
își confirmă angajamentul, care se prevede în contractul de vânzare, în conformitate cu articolul 24 alineatul (1) litera (d) punctul (iii), de a proceda la încorporarea în produsele finale;
(b)
declară că a luat la cunoștință sancțiunile stabilite sau de stabilit de către statul membru respectiv, care îi vor fi aplicate în cazul în care se demonstrează, cu ocazia vreunui control efectuat de autoritățile publice, că angajamentul respectiv, prevăzut la litera (a), nu a fost respectat.
(2) În cazul în care angajamentul prevăzut la alineatul (1) litera (a) nu a fost respectat, se datorează organismului de intervenție, în cazul în care s-a plătit ajutorul sau s-a eliberat deja garanția, o sumă egală cu garanția de prelucrare prevăzută la articolul 28, aferentă cantităților respective.
Articolul 42
Articolul 41 nu se aplică decât în cazul în care utilizatorul final sau, după caz, ultimul vânzător își asumă în scris angajamentul de a cumpăra, pe parcursul unei perioade de 12 luni, o cantitate maximă de 12 tone de echivalent-unt, din care, după caz, o cantitate maximă de 14 tone de smântână sau, în ceea ce privește untul sau untul concentrat, aceeași cantitate în produse intermediare.
Se efectuează controale pentru a se asigura respectarea cantității maxime pentru o perioadă de 12 luni.
Articolul 41 nu se mai aplică utilizatorului final sau, după caz, ultimului vânzător, în cazul în care acesta nu a respectat angajamentul prevăzut la alineatul (1) din prezentul articol. Cu toate acestea, autoritatea competentă poate aproba un nou angajament, în cazul în care consideră că acest lucru este justificat, pe baza unei cereri scrise a utilizatorului final sau, după caz, a ultimului vânzător, în care sunt precizate motivele nerespectării angajamentului anterior. Aprobarea respectivă nu intră în vigoare decât după o perioadă de 12 luni de la depunerea cererii. Între timp, se efectuează controlul prevăzut la articolul 39 alineatul (1).
Articolul 43
Statele membre controlează periodic, printr-o verificare a datelor transmise, respectarea obligațiilor prevăzute la articolul 13 alineatul (1) punctul (i) și la articolul 24 alineatul (1) litera (d) punctul (vii).
Articolul 44
Controalele efectuate în temeiul prezentei secțiuni fac obiectul unui raport de control în care se precizează data controlului, durata acestuia și operațiunile realizate.
Articolul 45
(1) Dispozițiile Regulamentului (CEE) nr. 3002/92 al Comisiei (13) se aplică mutatis mutandis produselor prevăzute la acest capitol, cu excepția unor dispoziții contrare ale acestuia.
Produsele prevăzute la articolul 5 din prezentul regulament fac obiectul controlului prevăzut la articolul 2 din Regulamentul (CEE) nr. 3002/92, de la începerea operațiunilor de adăugare de marcatori prevăzute la articolul 8 din prezentul regulament sau, în cazul untului concentrat fără marcatori, de la data fabricației acestuia sau, în cazul untului fără marcatori încorporat în produse intermediare, de la încorporarea acestuia în produsele respective, până la încorporarea în produsele finale.
Mențiunile specifice care trebuie înscrise în rubricile 104 și 106 ale exemplarului de control T5 sunt cele prevăzute în anexa XIII.
(2) În cazul în care adăugarea de marcatori la unt sau smântână sau încorporarea untului sau smântânii în produsele finale sau, după caz, în produsele intermediare are loc într-un alt stat membru decât cel de fabricație, untul sau smântâna este însoțit(ă) de un certificat eliberat de organismul competent din statul membru de fabricație, care atestă respectarea condițiilor prevăzute la articolul 5.
SECȚIUNEA 9
RAPORTĂRI
Articolul 46
Comisiei îi sunt comunicate de către statele membre:
1.
până la 1 martie, 1 iunie, 1 septembrie și respectiv 1 decembrie, pentru fiecare trimestru anterior al anului calendaristic:
(a)
datele prevăzute în modelele din anexele VIII-XI;
(b)
prețurile plătite pentru produsele subvenționate, ca medie ponderată, indicându-se și extremele, așa cum au fost declarate de utilizatorii finali în conformitate cu modalitățile stabilite de statul membru sau stabilite prin sondaj efectuat de statul membru;
(c)
cazurile în care s-a constatat nerespectarea condițiilor prevăzute la articolul 5;
2.
până la 1 martie din fiecare an, pentru anul precedent:
(a)
datele prevăzute în modelul din anexa XII;
(b)
numărul de schimbări ale destinației, împreună cu cantitățile și destinațiile respective, autorizate în temeiul articolului 29;
(c)
cazurile în care se aplică articolul 41 alineatul (2).
Statele membre iau măsurile necesare pentru a asigura respectarea obligațiilor prevăzute la articolul 13 alineatul (1) punctul (i) și la articolul 24 alineatul (1) litera (d) punctul (vii).
CAPITOLUL III
ACORDAREA DE AJUTOARE, PE BAZĂ DE LICITAȚIE, PENTRU UNTUL CONCENTRAT DESTINAT CONSUMULUI DIRECT ÎN COMUNITATE
SECȚIUNEA 1
DEFINIȚII ȘI CONDIȚII DE ELIGIBILITATE
Articolul 47
(1) Se acordă un ajutor pentru untul concentrat, fracționat sau nu, cu un conținut minim de grăsimi de 96 %, produs într-o unitate desemnată în conformitate cu articolul 63, fie pe bază de smântână, fie pe bază de unt care respectă specificațiile din anexa XIV. Untul concentrat respectiv este destinat consumului direct din Comunitate.
Acesta trebuie să respecte cerințele Directivei 92/46/CEE, în special în ceea ce privește prepararea într-o unitate desemnată și respectarea condițiilor privind marcarea de sănătate prevăzută în anexa C capitolul IV litera A din respectiva directivă.
(2) Ajutorul este acordat de statul membru pe teritoriul căruia s-a transformat smântâna sau untul în unt concentrat, în conformitate cu formulele prevăzute în anexa XIV.
(3) Valoarea ajutorului este stabilită în euro prin procedura de invitație permanentă de participare la licitație organizată de fiecare dintre organismele de intervenție.
Articolul 48
În sensul prezentului capitol, se înțelege prin:
(a)
„consum direct”, cumpărăturile consumatorilor destinate utilizării finale, inclusiv cumpărăturile hotelurilor, restaurantelor, spitalelor, caselor de odihnă, internatelor, închisorilor și a tuturor unităților similare, în vederea pregătirii mâncărurilor destinate consumului direct;
(b)
„preluare în comerțul cu amănuntul”, cumpărăturile efectuate de unitățile prevăzute la litera (a), precum și cumpărăturile societăților de distribuție la care accesul este rezervat titularilor unui card de cumpărător (cash and carry) și cele efectuate de centralele de achiziție ale societăților de distribuție cu amănuntul;
(c)
„lot de fabricație”, o cantitate de unt concentrat produsă într-o singură unitate de fabricație și care corespunde totalității sau unei părți a unei oferte prevăzute la articolul 50.
SECȚIUNEA 2
PROCEDURA DE PARTICIPARE LA LICITAȚIE
Articolul 49
(1) Cu cel puțin opt zile înainte de expirarea primului termen prevăzut pentru depunerea ofertelor, se publică un anunț de invitație permanentă de participare la licitație în Jurnalul Oficial al Uniunii Europene.
(2) Organismul de intervenție procedează, pe parcursul perioadei de valabilitate a invitației permanente de participare la licitație, la invitații individuale de participare la licitație, indicând, în special, termenul și locul de depunere a ofertelor.
(3) Termenul de depunere a ofertelor pentru fiecare din participările individuale la licitație expiră în fiecare a doua și a patra marți din lună, la ora 11 (ora Bruxelles-ului), cu excepția celei de-a doua marți din luna august și a celei de-a patra marți din luna decembrie. În cazul în care marți este o sărbătoare legală, termenul expiră în ziua lucrătoare precedentă, la ora 11 (ora Bruxelles-ului).
(4) La expirarea termenului prevăzut la alineatul (3), statele membre trimit Comisiei un tabel recapitulativ cu ofertele depuse, indicând cantitățile și sumele propuse de ofertanți, în conformitate cu condițiile prezentei secțiuni.
În cazul în care nu a fost depusă nici o ofertă, statele membre comunică această informație Comisiei în același termen.
Articolul 50
(1) Cei interesați pot participa la invitația individuală de participare la licitație numai dacă își asumă, în scris, angajamentul de a fabrica întreaga cantitate de unt concentrat indicată în ofertă.
(2) Cei interesați participă la invitația individuală de participare la licitație prin scrisoare recomandată sau prin depunerea ofertei scrise la organismul de intervenție cu confirmare de primire ori prin orice alt mijloc scris de telecomunicații.
Articolul 51
(1) Oferta se depune la organismul de intervenție pe teritoriul căreia va avea loc fabricarea untului concentrat.
(2) În ofertă se indică, în special:
(a)
numele și adresa ofertantului;
(b)
valoarea propusă a ajutorului, exprimată în euro, pentru 100 de kilograme de unt concentrat;
(c)
cantitatea de unt concentrat, inclusiv marcatori, pentru care se solicită ajutorul;
(d)
numele și adresa unității unde întreaga cantitate de unt concentrat se va fabrica, va face obiectul unei adăugări de marcatori și se va ambala în conformitate cu articolele 59, 61 și 62 și, după caz, a unității unde întreaga cantitate de unt concentrat va fi ambalată în vederea comercializării în conformitate cu articolul 62 alineatul (1) al doilea paragraf.
Articolul 52
O ofertă este valabilă numai dacă:
(a)
este însoțită de angajamentul scris prevăzut la articolul 50 alineatul (1);
(b)
se referă la o cantitate de minim 4 tone de unt concentrat;
(c)
se face dovada constituirii de către ofertant, înainte de expirarea termenului prevăzut pentru depunerea ofertelor pentru respectiva invitație individuală de participare la licitație, a garanției de participare la licitație prevăzută la articolul 53 alineatul (2).
Articolul 53
(1) Oferta nu poate fi retrasă după expirarea termenului prevăzut la articolul 49 alineatul (3) pentru depunerea de oferte pentru respectiva invitație individuală de participare la licitație.
(2) Principalele cerințe, în sensul articolului 20 alineatul (2) din Regulamentul (CEE) nr. 2220/85, a căror îndeplinire este asigurată prin constituirea unei garanții de participare la licitație de 100 EUR pe tonă, se referă la menținerea ofertei după expirarea termenului de depunere a ofertelor, respectarea condițiilor prevăzute la articolul 47 alineatul (1) și constituirea garanției de destinație prevăzute la alineatul (4) din prezentul articol.
(3) Garanția de participare la licitație se constituie în statul membru în care este depusă oferta.
Garanția de participare la licitație se eliberează de îndată, în cazul în care oferta depusă în cadrul licitației nu este acceptată.
În plus, garanția de participare la licitație este eliberată în momentul constituirii garanției de destinație prevăzute la alineatul (4).
(4) Preluarea untului concentrat în comerțul cu amănuntul din Comunitate reprezintă o cerință de bază în sensul articolului 20 alineatul (2) din Regulamentul (CEE) nr. 2220/85, a cărei îndeplinire este asigurată prin constituirea unei garanții de destinație. Garanția de destinație se constituie în statul membru în care este depusă oferta.
Articolul 54
Ținând seama de ofertele primite pentru fiecare invitație individuală de participare la licitație și în conformitate cu procedura prevăzută la articolul 42 alineatul (2) din Regulamentul (CE) nr. 1255/1999, se stabilește valoarea maximă a ajutorului.
În conformitate cu respectiva procedură, se poate decide ca, în cazul unei licitații, să nu fie efectuată nici o atribuire.
La fel ca valoarea ajutorului, valoarea garanției de destinație prevăzute la articolul 53 alineatul (4) se stabilește în conformitate cu procedura prevăzută la articolul 42 alineatul (2) din Regulamentul (CE) nr. 1255/1999. Valoarea garanției de destinație se stabilește pentru 100 de kilograme, în funcție de valoarea ajutorului.
Articolul 55
(1) În cazul în care nivelul ajutorului propus depășește valoarea maximă stabilită pentru invitația individuală de participare la licitație, oferta este refuzată.
(2) Drepturile și obligațiile care decurg din participarea la licitație nu sunt transmisibile.
Articolul 56
(1) Fiecare ofertant este informat de îndată de către organismul de intervenție cu privire la rezultatul participării sale la invitația individuală de participare la licitație.
(2) În cazul în care ofertantul este declarat câștigător, informarea va cuprinde, în mod special:
(a)
valoarea ajutorului acordat pentru cantitatea de unt concentrat în cauză și oferta, identificată printr-un număr de ordine, la care se referă;
(b)
data limită pentru ambalarea untului concentrat;
(c)
nivelul garanției de destinație.
Articolul 57
(1) Cu excepția cazurilor de forță majoră, ajutorul este plătit ofertantului declarat câștigător:
(a)
într-un termen de 60 de zile de la data la care s-a făcut dovada că untul concentrat a fost fabricat în conformitate cu articolul 47 alineatul (1), i s-au adăugat marcatori și a fost ambalat în conformitate cu articolele 59-62, proporțional cu cantitățile pentru care s-a furnizat această dovadă;
(b)
după constituirea garanției de destinație prevăzute la articolul 53 alineatul (4).
(2) Atunci când ofertantul declarat câștigător invocă un caz de forță majoră pentru a obține plata ajutorului sau când s-a deschis o anchetă administrativă privind dreptul de a primi ajutoare, plata nu are loc decât după recunoașterea dreptului de a primi ajutoare.
Articolul 58
(1) Garanția de destinație se eliberează pentru cantitățile pentru care s-a adus dovada preluării untului concentrat în comerțul cu amănuntul într-un termen de maxim 15 luni de la expirarea termenului de depunere a ofertelor prevăzut la articolul 49 alineatul (3).
Cu toate acestea, prin derogare de la articolul 22 alineatul (3) din Regulamentul (CEE) nr. 2220/85, garanția de destinație se eliberează până la 85 % din valoarea sa, în cazul în care dovada respectivă este adusă în termen de șase luni de la expirarea termenului de 15 luni stabilit la primul paragraf din prezentul alineat.
(2) Atunci când trebuie utilizat un exemplar din formularul de control T5 ca dovadă privind preluarea în comerțul cu amănuntul, iar acesta nu a revenit la organismul la care a fost constituită garanția într-un termen de 12 luni de la luna de expirare a termenului de depunere a ofertelor stabilit la articolul 49 alineatul (3), ca urmare a unor circumstanțe care nu sunt imputabile celui interesat, acesta poate depune la autoritățile competente, înainte de expirarea termenului de cincisprezece luni stabilit la alineatul (1) primul paragraf din prezentul articol, o cerere motivată de echivalență, însoțită de documente justificative. Documentele justificative care se prezintă împreună cu cererea de echivalență trebuie să cuprindă documentul de transport și un document care să dovedească faptul că produsul a fost preluat în comerțul cu amănuntul.
SECȚIUNEA 3
CONDIȚII REFERITOARE LA ÎNCORPORARE
Articolul 59
(1) În timpul sau imediat după fabricația untului concentrat, se încorporează unul din marcatorii prevăzuți în anexa XIV, în funcție de formula aleasă, într-o manieră care să asigure repartizarea omogenă.
Organismul competent se asigură că au fost respectate calitatea și caracteristicile produselor care trebuie încorporate în untul concentrat, în special gradul de puritate, în conformitate cu Regulamentul (CE) nr. 213/2001.
(2) În untul concentrat se poate încorpora, chiar înainte de ambalarea acestuia, azot în stare gazoasă, care formează spumă. Creșterea volumului untului concentrat rezultată în urma tratamentului respectiv nu poate depăși 10 % din volumul untului concentrat înainte de tratament.
Cu toate acestea, pentru untul concentrat cu un conținut minim de grăsimi butirice de 99,8 % înainte de adăugarea de marcatori și aditivi, creșterea volumului rezultată în urma tratamentului respectiv este limitată la 20 % din volumul untului concentrat înainte de tratament.
Articolul 60
În cazul în care, din cauza unei repartizări neomogene sau a unei încorporări insuficiente, dozajul marcatorului prevăzut în anexa XIV punctul (1) litera (c) este mai mic cu mai mult de 5 %, dar mai puțin de 30 %, față de cantitatea minimă prevăzută, ajutorul este redus cu 1,5 % din valoarea sa, pentru fiecare punct procentual sub cantitatea minimă prevăzută. În cazul în care dozajul marcatorului este mai mic cu 30 % sau mai mult față de cantitatea minimă prevăzută, ajutorul nu se plătește.
Articolul 61
(1) Untul concentrat la care s-au adăugat marcatori în conformitate cu formula I sau II prevăzută în anexa XIV este comercializat în ambalaje închise. În funcție de produsele încorporate, în conformitate cu articolul 59 și ținând seama de reglementările naționale în materie de denumire a produselor alimentare, pe ambalajele respective sunt înscrise, după caz, cu caractere identice, clar vizibile și lizibile, una sau mai multe din mențiunile prevăzute în anexa XV punctul 1 sau 2.
(2) Ambalajele prevăzute la alineatul (1) au un conținut net de maxim 3 kilograme.
Articolul 62
(1) Fabricarea untului concentrat și adăugarea de marcatori la untul concentrat, în conformitate cu specificațiile prevăzute în anexa XIV, precum și ambalarea acestuia, inclusiv ambalarea în vederea comercializării, se desfășoară într-o unitate indicată în conformitate cu articolul 51 alineatul (2) litera (d), într-un termen de trei luni de la luna de expirare a termenului de depunere a ofertelor prevăzut la articolul 49 alineatul (3).
Cu toate acestea, în urma acordului organismului competent, cantitatea totală de unt concentrat poate fi ambalată în vederea comercializării într-o altă unitate decât unitatea de prelucrare indicată în conformitate cu articolul 51 alineatul (2) litera (d), cu condiția ca cele două unități să se găsească în același stat membru, iar ambalarea să se realizeze într-o unitate desemnată în acest sens.
(2) Cu excepția cazurilor de forță majoră, în cazul în care termenul stabilit la alineatul (1) a fost depășit cu mai puțin de 60 de zile, ajutorul se reduce cu 7,32 EUR pe tonă și pe zi. La expirarea acestei perioade de 59 de zile, ajutorul rămas se diminuează cu 15 % și apoi cu 2 % pentru fiecare zi suplimentară.
SECȚIUNEA 4
DESEMNAREA
Articolul 63
(1) Operațiunile prevăzute la articolul 62 se realizează într-o unitate desemnată în acest sens de statul membru pe al cărui teritoriu se găsește unitatea respectivă.
(2) O unitate se desemnează numai dacă îndeplinește următoarele condiții:
(a)
este desemnată în sensul articolului 10 din Directiva 92/46/CEE;
(b)
dispune de instalații tehnice adecvate;
(c)
are o capacitate de prelucrare, în medie, de minim 2 tone de unt concentrat pe lună;
(d)
dispune de spații care să permită izolarea și identificarea eventualelor stocuri de grăsimi nebutirice;
(e)
își asumă angajamentul de a ține permanent registre și documente justificative în care să înscrie furnizorul untului sau smântânii utilizate, data fabricației untului concentrat, cantitatea și compoziția untului concentrat obținut, data ieșirii produsului respectiv și numele și adresa deținătorilor, dovedite prin referire la bonuri de livrare și la facturi;
(f)
își asumă angajamentul de a transmite organismului responsabil cu controlul prevăzut la articolul 67 programul propriu de fabricație pe loturi, în conformitate cu procedurile stabilite de statul membru.
(3) În cazul în care unitatea transformă diferite produse care beneficiază de un ajutor sau de o reducere de preț, aceasta își asumă, de asemenea, angajamentul:
(a)
de a ține, separat, registrele prevăzute la alineatul (2) litera (e);
(b)
de a prelucra succesiv produsele menționate anterior.
La cererea unității în cauză, statele membre pot accepta o derogare de la obligația prevăzută la primul paragraf litera (b), în cazul în care unitatea dispune de spații care garantează separarea și identificarea eventualelor stocuri ale produselor respective.
Articolul 64
Desemnarea este dată cu număr de ordine de către statul membru pe teritoriul căruia se desfășoară fabricarea și ambalarea untului concentrat.
Articolul 65
(1) În cazul în care condițiile prevăzute la articolul 63 alineatul (2) literele (a)-(d) nu mai sunt îndeplinite, desemnarea este retrasă.
La cererea unității în cauză, desemnarea poate fi reacordată după o perioadă de șase luni, pe baza unui control amănunțit care să evidențieze respectarea condițiilor prevăzute.
(2) În cazul în care se constată că o unitate nu a respectat unul din angajamentele prevăzute la articolul 63 alineatul (2) literele (e) și (f) sau o altă obligație care decurge din prezentul regulament, cu excepția cazurilor de forță majoră, desemnarea este suspendată pentru o perioadă între una până la 12 luni, ținându-se seama de gravitatea neregulii. Desemnarea nu poate fi reacordată decât pe baza unei cereri a unității respective, însoțite de angajamentele prevăzute la articolul 63 alineatul (2) literele (e) și (f).
Statul membru poate decide să nu impună suspendarea prevăzută la primul paragraf în cazul în care se constată că neregula nu a fost comisă intenționat sau din neglijență gravă, iar consecințele acesteia sunt de o importanță minimă.
SECȚIUNEA 5
MĂSURI DE CONTROL ȘI RAPORTĂRI
Articolul 66
Statele membre iau, în special, măsurile de control prevăzute la prezenta secțiune, al căror cost este în sarcina lor.
Articolul 67
În timpul fabricării untului concentrat, organismul competent asigură efectuarea de controale inopinate la fața locului, în funcție de programul de fabricație al unității, prevăzut la articolul 63 alineatul (2) litera (f), astfel încât fiecare ofertă prevăzută la articolul 50 să facă cel puțin obiectul unui control.
Controalele includ prelevarea de eșantioane din untul concentrat identificat prin numărul de ordine al ofertei, examinarea grăsimilor butirice utilizate, după caz, prin prelevarea de eșantioane și se referă, în special, la condițiile de fabricare, cantitatea, compoziția produsului obținut și ambalajele, precum și la absența grăsimilor care nu provin din lapte în produsele obținute și, după caz, în grăsimile butirice utilizate.
Controalele sunt completate periodic, în funcție de cantitățile transformate, de o examinare amănunțită și prin sondaj a registrelor sau documentelor justificative prevăzute la articolul 63 alineatul (2) litera (e) și de verificarea respectării condițiilor de desemnare a unității.
Controalele fac obiectul unui raport de control în care se precizează data controlului, durata acestuia și operațiunile efectuate.
Articolul 68
(1) Până la preluarea untului concentrat în comerțul cu amănuntul, deținătorul acestuia ține, în conformitate cu dispozițiile prezentului capitol, o contabilitate care evidențiază, pentru fiecare livrare, numele și adresa cumpărătorilor de unt concentrat și cantitățile corespunzătoare.
În cazul în care deținătorul untului concentrat, în sensul prezentului capitol, deține și unt concentrat care face obiectul dispozițiilor capitolului II, se ține o contabilitate distinctă pentru produsele deținute care se încadrează la fiecare dintre respectivele capitole.
(2) Pentru a se asigura respectarea dispozițiilor alineatului (1), controlul este completat de un control amănunțit și neanunțat al documentelor comerciale și al înregistrărilor contabile ale fiecărui deținător de unt concentrat prevăzut la respectivul alineat.
Articolul 69
Comisiei îi sunt comunicate de către statele membre, la începutul fiecărui trimestru, prețurile de vânzare cu amănuntul pentru untul concentrat constatate pe parcursul trimestrului precedent.
Articolul 70
Dispozițiile Regulamentului (CEE) nr. 3002/92 se aplică mutatis mutandis produselor prevăzute la prezentul capitol, cu excepția unor dispoziții contrare ale acestuia.
În ceea ce privește măsurile de control prevăzute la articolul 2 din Regulamentul (CEE) nr. 3002/92, acestea se aplică produselor prevăzute la prezentul capitol de la începerea operațiunilor prevăzute la articolul 59 din prezentul regulament până la înregistrarea preluării produselor în comerțul cu amănuntul.
În cazul expedierii și ambalării untului concentrat în vederea preluării sale în comerțul cu amănuntul într-un alt stat membru, în afara mențiunilor prevăzute de Regulamentul (CEE) nr. 3002/92, în rubrica 104 a exemplarului de control T5 se înscrie una din mențiunile prevăzute la punctul 3 din anexa XV la prezentul regulament.
CAPITOLUL IV
ACORDAREA DE AJUTOARE PENTRU ACHIZIȚIONAREA DE UNT DE CĂTRE INSTITUȚII ȘI COLECTIVITĂȚI FĂRĂ SCOP LUCRATIV
SECȚIUNEA 1
DEFINIȚII ȘI CONDIȚII DE ELIGIBILITATE
Articolul 71
Fiecare stat membru poate selecta dintre instituțiile și colectivitățile fără scop lucrativ existente pe teritoriul său pe cele care pot beneficia de unt la preț redus, denumite în continuare „beneficiari”.
Articolul 72
Nu poate beneficia de respectivul ajutor decât untul:
(a)
care este achiziționat în statul membru în care se găsește sediul beneficiarului, de la unul dintre furnizorii sau una dintre unitățile de ambalare, denumit(ă) în continuare „furnizor”, desemnat(ă) în acest sens de către organismul competent din respectivul stat membru;
(b)
care îndeplinește:
(i)
condițiile prevăzute la articolul 6 alineatul (3) din Regulamentul (CE) nr. 1255/1999 și cerințele clasei naționale de calitate enunțate în anexa V la Regulamentul (CE) nr. 2771/1999 din statul membru de fabricație și al cărui ambalaj este marcat corespunzător;
(ii)
cerințele Directivei 92/46/CEE, în special în ceea ce privește prepararea într-o unitate desemnată și îndeplinirea condițiilor privind marcarea de sănătate prevăzute în anexa C capitolul IV litera A la respectiva directivă.
Articolul 73
(1) Nu pot fi desemnați, în sensul prezentului capitol, decât furnizorii care își asumă angajamentul:
(a)
de a ține o contabilitate care să evidențieze, în special, numele vânzătorului de unt, numele și adresa beneficiarilor și cantitățile care le-au fost vândute, precum și numerele bonurilor corespunzătoare, prevăzute la articolul 75 alineatul (1);
(b)
de a se supune măsurilor de control stabilite de statul membru în care se află sediul furnizorului, în special în ceea ce privește verificarea contabilității și controlul calității untului.
(2) În cazul în care se constată că un furnizor nu a respectat unul dintre angajamentele prevăzute la alineatul (1) sau o altă obligație care decurge din prezentul capitol, cu excepția cazurilor de forță majoră, desemnarea este suspendată pentru o perioadă de la una la 12 luni, ținându-se seama de gravitatea neregulii. Desemnarea nu poate fi reacordată decât pe baza unei cereri a unității respective, însoțite de angajamentul prevăzut la alineatul (1).
Statul membru poate decide să nu impună suspendarea prevăzută la primul paragraf în cazul în care se constată că neregula nu a fost comisă intenționat sau din neglijență gravă, iar consecințele acesteia sunt de o importanță minimă.
SECȚIUNEA 2
AJUTORUL, CONDIȚII PRIVIND PUNEREA ÎN APLICARE, MĂSURI DE CONTROL ȘI RAPORTĂRI
Articolul 74
(1) Valoarea ajutorului este stabilită la 60 EUR pentru 100 de kilograme de unt.
(2) În ceea ce privește untul prevăzut la articolul 6 alineatul (3) a treia liniuță din Regulamentul (CE) nr. 1255/1999, se aplică un coeficient de 0,9756 valorii ajutorului prevăzut la alineatul (1) din prezentul articol.
(3) În cazul modificării valorii ajutorului, noua valoare se aplică pentru toate livrările de unt realizate pe baza bonului prevăzut la articolul 75 alineatul (1), valabil pentru luna următoare celei în care s-a stabilit noua valoare.
Cu toate acestea, pentru un bon cu o perioadă de valabilitate mai mare de o lună, în cazul stabilirii noii valori înainte de ultima lună din respectiva perioadă de valabilitate, noua valoare se aplică tuturor livrărilor de unt realizate începând cu prima zi a lunii următoare celei în care s-a stabilit noua valoare.
Articolul 75
(1) Ajutorul se acordă furnizorului de unt, la cererea scrisă a acestuia, cu condiția prezentării unui bon numerotat eliberat de autoritatea competentă din statul membru, în conformitate cu articolele 76, 77 și 78 și însoțit de unul dintre documentele justificative prevăzute la articolul 79.
Cu excepția cazurilor de forță majoră, cererea de acordare a ajutorului și documentul justificativ se prezintă într-un termen de 12 luni, începând cu prima zi calendaristică a lunii pentru care este valabil bonul.
(2) Statele membre sunt autorizate să stabilească o cantitate minimă de unt care să poată face obiectul unei cereri de acordare a ajutorului.
Articolul 76
Eliberarea bonului prevăzut la articolul 75 alineatul (1) este condiționată de:
(a)
angajamentul scris al beneficiarului, față de autoritatea competentă, că untul este destinat numai consumatorilor pentru care beneficiarul este responsabil și că rambursează suma primită ca ajutor în cazul în care se constată că untul achiziționat în temeiul prezentului regulament a fost deturnat de la respectiva destinație;
(b)
angajamentul scris al beneficiarului că va pune la dispoziția autorităților competente, la cererea acestora, documentele care să permită stabilirea modului de utilizare a untului;
(c)
îndeplinirea corespunzătoare, de către beneficiar, a angajamentelor asumate, în ceea ce privește eventualele atribuiri precedente de bonuri în cursul precedentelor 12 luni.
Statele membre pot decide să elibereze un bon, în cazul în care s-a constatat că nerespectarea angajamentelor prevăzute la litera (c) din prezentul alineat nu a fost comisă în mod intenționat sau ca urmare a unei neglijențe grave, iar consecințele acesteia sunt de o importanță minimă.
Articolul 77
(1) Bonul cuprinde, în special, următoarele informații:
(a)
numele și adresa instituției sau colectivității respective și, după caz, ale mandatarului responsabil;
(b)
numărul maxim de consumatori din instituția sau colectivitatea respectivă;
(c)
cantitatea maximă de unt la care oferă dreptul;
(d)
luna și anul de valabilitate a bonului.
(2) Cantitatea maximă de unt prevăzută la alineatul (1) litera (c) este stabilită la 2 kilograme pe lună și pe consumator pentru care unitatea beneficiară este responsabilă.
Articolul 78
(1) Bonul este valabil pentru luna calendaristică înscrisă pe acesta. Cu toate acestea, retragerea poate avea loc începând cu cea de-a douăzecea zi a lunii anterioare lunii calendaristice înscrise pe bon și până în a zecea zi din luna următoare lunii calendaristice înscrise pe bon.
Prin derogare de la primul paragraf, statele membre pot stabili ca valabilitatea unui bon să fie de două sau trei luni calendaristice. În acest caz, lunile de valabilitate sunt înscrise pe bon și preluarea poate avea loc începând cu cea de-a douăzecea zi a lunii anterioare primei luni calendaristice înscrise pe bon și până în a zecea zi din luna următoare ultimei luni calendaristice înscrise pe bon.
(2) Autoritatea competentă nu poate elibera aceluiași beneficiar bonuri pentru o perioadă totală mai mare de 12 luni.
Articolul 79
Bonul nu dă dreptul de a primi ajutorul decât dacă este îndeplinită una dintre următoarele condiții:
(a)
bonul conține o atestare din partea beneficiarului prin care se confirmă cantitatea de unt efectiv achiziționată și preluată pe baza bonului respectiv;
(b)
bonul este însoțit de un duplicat al facturii achitate sau de bonul de livrare, vizat de către beneficiar.
Articolul 80
Cu excepția cazurilor de forță majoră, ajutorul este plătit de către autoritățile competente într-un termen de 60 de zile de la data depunerii dosarului complet.
Atunci când furnizorul invocă un caz de forță majoră pentru a obține plata ajutorului sau în cazul în care se deschide o anchetă administrativă privind dreptul de a primi ajutoare, plata nu are loc decât după recunoașterea dreptului de a primi ajutoare.
Documentele justificative și raportul de control prevăzut la articolul 82 se înaintează serviciului sau organismului prevăzut la articolul 4 din Regulamentul (CE) nr. 1258/1999, responsabil cu plata ajutoarelor.
Articolul 81
(1) Untul este livrat beneficiarului în ambalaje având înscrise, în mod lizibil și de neșters, în afară de precizarea clasei naționale de calitate și a marcarea de sănătate în conformitate cu articolul 72 litera (b), una sau mai multe dintre mențiunile prevăzute în anexa XVI punctul 1.
(2) Pe plachete sau porții, eventual conținute în aceste ambalaje, sunt înscrise una sau mai multe mențiuni dintre cele prevăzute în anexa XVI punctul 2.
Articolul 82
Statele membre iau măsurile de control necesare pentru a asigura respectarea dispozițiilor prezentului capitol, în special printr-un control al documentelor comerciale și al înregistrărilor contabile privind stocurile furnizorilor. Controalele respective sunt efectuate în conformitate cu Regulamentul (CEE) nr. 4045/89 al Consiliului (14) și fac obiectul unui raport de control în care se precizează data controlului, durata acestuia și operațiunile realizate.
Articolul 83
Comisiei îi sunt comunicate de către statele membre:
(a)
într-un termen de trei luni, modalitățile de control efectuate în diferite stadii de comercializare a untului respectiv;
(b)
înainte de data de 20 a fiecărei luni, cantitățile pentru care, pe parcursul lunii precedente:
-
s-au fost eliberat bonuri;
-
s-a plătit ajutorul.
CAPITOLUL V
ABROGARE ȘI DISPOZIȚII FINALE
Articolul 84
Regulamentele (CEE) nr. 2191/81, (CEE) nr. 3143/85, (CEE) nr. 1609/88, (CEE) nr. 429/90, (CEE) nr. 3378/91 și (CE) nr. 2571/97, sub rezerva articolului 85 din prezentul regulament, se abrogă.
Trimiterile la regulamentele abrogate se interpretează ca trimiteri la prezentul regulament și se citesc în conformitate cu tabelul de corespondență din anexa XVII.
Articolul 85
Regulamentele (CE) nr. 2571/97 și (CEE) nr. 429/90 se aplică licitațiilor pentru care termenul de depunere a ofertelor expiră înainte de 15 decembrie 2005.
Ambalajele preimprimate prevăzute la articolele 7 și 8 din Regulamentul (CE) nr. 2571/97, la articolul 10 din Regulamentul (CEE) nr. 429/90 și la articolul 4 din Regulamentul (CEE) nr. 2191/81 pot fi utilizate până la 1 septembrie 2006.
Angajamentele stabilite în conformitate cu articolul 23 punctul (6) din Regulamentul (CE) nr. 2571/97, precum și desemnarea unităților și produselor intermediare în conformitate cu articolul 10 din respectivul regulament rămân valabile, în cadrul prezentului regulament, cu condiția ca, în ceea ce privește desemnările, autoritățile competente să fi verificat respectarea dispozițiilor articolului 13 alineatul (1) litera (b) din prezentul regulament. Organismul competent verifică asumarea angajamentelor suplimentare prevăzute la articolul 13 din prezentul regulament de către unitatea în cauză până la 1 martie 2006.
Desemnarea unităților, în conformitate cu articolul 9 alineatul (2) din Regulamentul (CEE) nr. 429/90, rămâne valabilă în baza prezentului regulament, cu condiția ca autoritatea competentă să fi verificat respectarea dispozițiilor articolului 63 alineatul (2) litera (a) din prezentul regulament.
Desemnarea furnizorilor, în conformitate cu articolul 1 alineatul (4) din Regulamentul (CEE) nr. 2191/81 rămâne valabilă în temeiul prezentului regulament.
Articolul 86
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 15 decembrie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 noiembrie 2005.